نێچیرڤان بارزانی: پارتی هەرگیز سازش لەسەر مافە دەستوورییەکانی کو\nنێچیرڤان بارزانی: پارتی هەرگیز سازش لەسەر مافە دەستوورییەکانی کوردستان ناکات\nلە ئاهەنگی دەستپێکردنی بانگەشەی هەڵبژاردنی پارتی، نێچیرڤان بارزانی رایگەیاند "پارتی هەرگیز سازش لەسەر مافە دەستوورییەکانی کوردستان ناکات".\nئەمڕۆ دووشەممە 16-4-2018 پارتی دیموکراتی کوردستان بانگەشەی هەڵبژاردنی لە هەولێر دەستپێکرد و نێچیرڤان بارزانی، جێگری سەرۆکی پارتی گوتارێکی پێشکەشکرد.\nنێچیرڤان بارزانی رایگەیاند "تاوەکو پارتی بەهێز بێت، پێگە و مافە دەستوورییەکانی هەرێمی کوردستان پارێزراوتر دەبن و دەستکەوتی زیاتر بۆ کوردستان مسۆگەر دەبن. پارتی هەرگیز سازشی لەسەر مافەکانی گەلی کوردستان نەکردووە و هەرگیز سازشیش لەسەر مافە دەستوورییەکانی هەرێمی کوردستان ناکات، هەمیشە لە هەوڵ و تێکۆشاندا بووە بۆ ئەوەی گەلی کوردستان و خاکی پیرۆزی کوردستان پارێزراو بێت".\nنێچیرڤان بارزانی دەڵێت "ئەگەر خۆڕاگری و قوربانیدان و بەرگریی و گیانفیدایانەی پارتی نەبووایە رووداوەکانی کۆتایی ساڵی رابردوو بە تەواوەتی چارەنووسی هەرێمی کوردستانیان دەگۆڕی".\nدەقی گوتەکانی نێچیرڤان بارزانی\nخۆشحاڵین ئەم ئێوارەیە هەموومان لێرەین بۆ ئەوەی بانگەشەی هەڵبژاردنی پارتی دیموکراتی کوردستان بۆ هەڵبژاردنی ئەنجوومەنی نوێنەرانی عێراق رابگەیێنین. هەڵبژاردنێک کە بۆ عێراق و بۆ هەرێمی کوردستان گرنگییەکی تایبەتی هەیە، تا پارتی ئەنجامی باشتری تێدا بەدەستبهێنێت زیاتر لە بەرژەوەندی هەرێمی کوردستاندا دەبێت، تا پارتی تێدا بەهێز بێت پێگە و مافە دەستوورییەکانی هەرێمی کوردستان پارێزراوتر دەبن و دەستکەوتی زیاتر بۆ هەرێمی کوردستان مسۆگەر دەبن.\nپارتی بۆ بەدیهێنانی مافەکانی گەلی کوردستان و پێکهاتە نەتەوەیی و ئایینیەکانی دامەزراوە، زیاتر لە 70 ساڵە لەو پێناوەدا خەبات دەکات و قوربانیدەدات و تێدەکۆشێت. پارتی ئێستاش بۆ هەمان ئامانج دەیەوێت بەهێزێکی گەورەوە لە بەغدا ئامادەبێت، دەیەوێت مافە رەوا و دەستوورییەکانی هەرێمی کوردستان بپارێزێت و بە ئامادەیی و پێگەی خۆی لە بە‌غدا هانی عێراقبدات و یارمەتیدەر بێت بۆ ئەوەی هەموو کێشە و گرفتەکان بە دیالۆگ و بە شێوەیەکی ئاشتییانە چارەسەربکرێت.\nپارتی هیچ دەرفەتێک بۆ ئاشتی لەدەست نەداوە و هەمیشە ئامادەیە بە ساڵ گفتوگۆ بکات لەپێناو ئاشتی، بەڵام نایەوێ یەک رۆژیش شەڕ ببینێت لە کوردستان، پارتی چۆن لە خەبات و شۆڕشدا دلێر و بەرگری لە خاک و لە گەلی کوردستان کردووە لەسەر مێزی گفتوگۆ لە خەباتی سیاسیشدا دەستکەوتی گەورەی گەورەی بۆ گەلی کوردستان بەدەستهێناوە. پارتیمان هەرگیز سازشی لەسەر مافەکانی گەلی کوردستان نەکردووە و هەرگیز سازشیش لەسەر مافە دەستوورییەکانی هەرێمی کوردستان ناکات، هەمیشە لە هەوڵ و تێکۆشاندا بووە بۆ ئەوەی گەلی کوردستان و خاکی پیرۆزی کوردستان پارێزراو بێت، بۆ هەمیشە لەسەر ئەم رێبازە کە رێبازی بارزانی نەمرە دەمینێتەوە و کوردستان دەپارێزێت و هەرگیز رێگەنادات کوردستان لاواز ببێت.\nهەڤاڵانی بەڕێز، کوردستانیانی خۆشەویست...\nئەزموونی عێراقی دوای رژێمی بەعس سەلماندی کە عێراق ناتوانێت بکەوێتە سەر رێگای راستی سەقامگیری و پێشکەوتن ئەگەر رێز لە مافە دەستوورییەکانی گەلی عێراق و پێکهاتەکانی نەگیرێت، بوونی بەهێزی پارتی لە بەغدا لەگەڵ لایەنەکانی دیکەی عێراقی و کوردستانی یارمەتیدەرێکی گەورە دەبن بۆ ئەوەی عێراق بخاتە سەر راستەڕێی فیدراڵی و رێزگرتن لە مافە دەستوورییەکانی هەموو لایەنەکان لە عێراقدا، بۆیە دەبێت پارتی بەهێزەوە لە بەغدا بێت.\nپارتی دیموکراتی کوردستان چۆن لە یەکەم رۆژی لەدایکبوونییەوە لە دوای راپەڕینی 1991یشەوە تاوەکو ئێستا وەک گەورەترین هێزی هەرێمی کوردستان رۆڵی سەرەکی دەگێڕێت، دەبێت بە ئەزموونی دەوڵەمەند و لێهاتوویی و بە بڕوای پتە و بە دۆز و مافە رەواکانی گەلەکەی بە پێشەنگی پاراستن و بەرگریکردن لە بەرژەوەندییەکانی گەلی کوردستان و پێکهاتەکانی دیکە لە عێراقدا بمێنێتەوە، هەر ئەمەش ئامانجی یەکەم و سەرەکەی پارتییە لە بەشداریکردنی لە هەڵبژاردنەکانی ئەنجوومەنی نوێنەرانی عێراق.\nپارتی بە ئەزموون سەلماندوویەتی کە سەرسەختترین بەرگریکار و پارێزەری خاک و مافەکانی کوردستانە و هەمیشە قوربانی مەزنی داوە لەو پێناوەدا، هاووڵاتییانی کوردستان شاهێدی ئەوەن ئەگەر خۆڕاگری و قوربانیدان و بەرگریی و گیانفیدایانەی پارتی نەبووایە رووداوەکانی کۆتایی ساڵی رابردوو بە تەواوەتی چارەنووسی هەرێمی کوردستانیان دەگۆڕی و کەس نەیدەتوانی پێشبینیبکات کە چ روودەدات، ئەو دۆخە سەخت و ئاڵۆزەی کە روویدا، کە رووبەڕووی هەرێمی کوردستان دەبووەوە پارتی ئێستا بەهەمان گیان و نەفەسی بەرگری و پاراستنی مافەکانی گەلی کوردستان دەچێتە هەڵبژاردنەکانی عێراقەوە.\nدەنگدەری کوردستان و کوردستانیان لە هەرکوێی عێراق و جیهان بن کاتێک دەنگ بە پارتی دیموکراتی کوردستان دەدەن دڵنیان لەوەی دەنگی ئەوانیش دەچێتە پاڵ هەزارن هەزار دەنگی دیکە و هەموویان پێکەوە دەبنە هێزی پارێزەری کوردستان و دەبنە دەنگێکی زیاتر بۆ دابینکردنی ئاییندەیەکی باشتر بۆ کوردستان، بۆ مافی بڕیاردان لە مافی چارەی خۆنووسین، مافێک کە پارتی هەمیشە خەبات و کۆششی بۆ کردووە تاوەکو بەشێوەیەکی ئاشتیانە بەدەستیبهێنێت، بە هەمان شێوەش لەسەر ئەم رێبازە بەردەوام دەبێت.\nبەڕێزان و هەڤاڵانی خۆشەویست..\nمێژوو سەلماندوویەتی بەهێزبوونی پارتی واتە بەهێزبوونی کوردستان، تا پارتی بەهێز بێت کوردستان پارێزراوتر و ئارامترە، سەقامگیرترە، چەندی پارتی بەهێز بێت هێندە شانسی بەدەستهێنانی مافەکانی گەلی کوردستان بەهەموو پێکهاتە نەتەوەیی و ئایینیەکان زیاترە، بە تەئکید ئەمڕۆی باشترە و ئاییندەشی گەشترە، بۆیە ئەرکی هەموو هەڤاڵان و جەماوەری پارتییە کە وەک هەمیشە بسەلمێنن پارتی هێزی یەکەمی کوردستانە، پارتی هێزی یەکەمی کوردستان دەمینێتەوە، ئەرکی ئەوانە رۆژی دەنگدان هەموویان رووبکەنە سەر سندووقی دەنگدان و بە دەنگدان بۆ کاندیدەکانی پارتی دەنگ بۆ پارێزەرانی مافەکانی گەلی کوردستان بدەن.\nزۆرجار ناحەزان و رکەبەران و دوژمنانی ئێمە بۆ ئەوەی ئێوە ساردبکەنەوە لەوەی کە تێکۆشان بکەن، خەبات بکەن لەپێناو مافە رەواکانی گەلی کوردستان لەژێر ئاڵای پارتی دیموکراتی کوردستان ئەو پڕوپاگەندەیە بڵاو دەکەنەوە کە پارتی باڵ باڵێنە، پارتی یەکگرتوو نییە، پارتی رای جیاوازی هەیە، بە تەئکید رای جیاواز هەبێت زۆر ئاساییە، چونکە پارتی پارتێکی دیموکراتە، بەڵام بە تەئکید پێتاندەڵێم دڵنیابن پارتی پارتێکی یەکگرتووەو هەموومان پێکەوە خەبات دەکەین لە پێناو بەدیهێنانی مافەکانی گەلی کوردستان، یەک سەرکردەمان هەیە و لەژێر ئاڵای ئەو سەرکردەیە خەبات دەکەین بۆ بەدیهێنانی مافەکانی کوردستان.\nهەڤاڵان و خۆشەویستان..\nدڵنیابن پارتی یەکگرتووە لە ئاییندەشدا بە کوێرایی ناحەزانی ئێمە بە یەکگرتووییش دەمێنێتەوە، لەپێناو مافەکانی گەلی کوردستانیش تێدەکۆشێت، ئەم حیزبە، ئەم پارتییە گەورەترین نەکسەی شۆڕش لە ساڵی 75دا بەسەر ئەم حیزبەدا هات، پارتی چۆن خۆی راگرت؟ نە بە ئیمکانیات بوو نە بە هیچ بوو، بەڵکو بە پشتیوانی گەلی کوردستان خۆی راگرت، ئەمڕۆش جارێکی دیکەش لەکاتێکدا کە دوژمنانی گەلی کوردستان و ئەوکاتە یەکجار زۆربوون بە خۆڕاگری و بە خەبات و بە پشتیوانی و قوربانیدانی ئەم تێکۆشەرانەی کە ئەمڕۆ لێرە دانیشتوون پارتی جارێکی دیکە سەلماندی کە هێزی یەکەمی کوردستانە و بە هێزی یەکەمی کوردستانیش دەمێنێتەوە.\nمن مەبەستم ئەوەیە بە دڵ ساردتان نەکەنەوە، دڵسارد نەبن لەوە، یەکگرتووین ئێمە بە یەکگرتووییش دەمێنینەوە بەهێزی یەکەمیش ئینشائەڵڵا لەم هەڵبژاردنەو لە هەڵبژاردنی دیکەش بە هێزی یەکەمی کوردستان دەمێنینەوە، پارتی کار دەکات بۆ ئەوەی هەموو مافە دەستوورییەکانی هەرێمی کوردستان مسۆگەر بکات، تەواوی دەستووری عێراق و ماددەی 140 بە تایبەتی جێبەجێ بکات، دۆخی سەرجەم ناوچەکانی ئەو ماددەیە ئاسایی بکرێتەوە و تەواوی ئاوارەکانی ئەو ناوچەیە بگەڕێنەوە سەر ماڵ و حاڵی خۆیان، بۆ ئەوە دەبێت پارتی وەکو ژمارەیەکی قورس و هێزێکی گەورە لە بەغدابێت، ئێمە دڵنیاین کوردستان دڵنیایە کە هەر وادەبێت بە دڵسۆزی و هەوڵ و کۆششی ئێوەو کوردستانیانی خۆشەویست پارتی دیسانەوە وەک هێزی یەکەمی هەرێمی کوردستان لە بەغدا دەبێت و کار دەکات بۆ ئەوەی لایەنە کوردستانییەکان لە بەغدا یەکدەست و یەکدەنگ بن، لەوێ دەبێت بۆ ئەوەی کوردستان کوردستانیان بە هەموو پێکهاتەکانیانەوە لە ئاییندەی خۆیان و منداڵەکانیان لەو وڵاتە دڵنیا بن، قورسایی و سەنگی پارتی و جەنابی سەرۆک بارزانی لە ئاستی عێراقەوە لە ساڵی 2003وە تاوەکو ئێستا هەمیشە وایکردووە کە لە هەموو هاوکێشە سیاسییەکاندا حیسابی گەورەی بۆ بکرێت، بە دڵنیاییەوە ئەگەر جوهدی ئەوکاتەی جەنابی سەرۆک بارزانی نەبووایە زۆر لەو مافە دەستووریانەی کە جێگر بوون لە دەستووری عێراقدا لەوێ جێگر نەدەبوون، هەوڵ و کۆششێکی بێوچانی کرد، پارتی بە سەرکردایەتی سەرۆک بارزانی بۆ جێگربوونی ئەو مافە دەستوورییانە لە دەستووری عێراقدا.\nهەڤاڵانی بەڕێز کوردستانیانی خۆشەویست..\nپارتی پێکهاتەیەکی گرنگی پرۆسەی سیاسی عێراقەو هەراوش دەمێنێتەوە بڕوای بە پێکەوە ژیانی ئاشتیانە هەیە، لەسەر بنەمای شەراکەتی راستەقینە لە عێراق کە تێیدا سەرجەم مافەکانی گەلی کوردستان و پێکهاتە نەتەوەیی و ئایینیەکان لە تورکمان و کلدان و سریان و ئاشووری و ئەرمەن و عەرەب و موسڵمان و مەسیحی و ئێزدی و فەیلی و شەبەک و هەمووانی دیکە دەبێت دەستبەر ببن.\nلە کۆتاییدا سەری رێز و نەوازش لەبەردەم گیانی پیرۆزی شەهیدانی کوردستان دادەنوێنین سڵاو لە کەسوکار و خانەوادەی سەربەرزی شەهیدان و ئەنفالکراوەکان دەکەین، سڵاو لە خۆڕاگری پێشمەرگە قارەمانەکان دەکەین، کە پارێزەری ئەو وڵاتەن، سڵاو لە پارێزەرو هێزە ئەمنییەکانی کوردستان دەکەین، سڵاو لە ئاوارە و پەنابەران لە هەرێمی کوردستان دەکەین، جارێکی دیکە بە رێز و پێزانینەوە دەڕوانینە خۆڕاگری گەلی کوردستان، لە بارودۆخە سەخت و دژوارەکاندا کە بەناحەق بەسەر گەلی کوردستانن سەپێنراوەو دڵنیایان دەکەینەوە بە پشتگیریان لە پارتی دیموکراتی کوردستان مافەکانیان پارێزراون دەبن و ئاییندەیەکی باشتریش چاوەڕوانیان دەکات، ئیر هەموومان پێکەوە بۆ ئاییندەیەکی باشتر، بۆ دەستکەوتی زیاتر، بۆ پاراستنی زیاتری ئارامی و سەقامگیری رۆژی هەڵبژاردن لەسەر سندووقی دەنگدان دەنگ بە کاندیدەکانی پارتی دیموکراتی کوردستان بدەین، هەموومان پێکەوە دەنگ بە لیستی ژمارە 184ی پارتی دیموکراتی کوردستان بدەین.\n16 5 Khoshi tahir | 16/4/2018\nبه ته ما نه بوم قه ت و قه ت به شدارى هه لبژاردن بكه م لو عيراق چونكه ئه من عيراقى نيمه و عيراقيش ( به خوشحاليه وه ) نيشتيمانى من نيه . به لان پاش گيگرتن له گوتارى ئه وروى به ريز نيچيرڤان بارزانى و له به ر خاترى به ريزيان به لين ده ده م بچمه سه ر سندوقى ده نگدان و ده نگ بده م\n0 0 آهورا | 17/4/2018\nمنیش له و بروایه دام که اگر پارتی نبوایه و به ریز مسعود بارزانی و تیکوشه رانی دلسوزی پارتی نبانا، ایستاکا وضعکه جوریکی دیکه دبو، پارتی بو خه می نیشتمانی له دلدایه، بلام اگر وازی لئ بینن احزابی دیکه ی به ناو کورد پرور و مشاکیلی نه خه نه سر رئ. مافی و نگرانم نیه .بلام اگر توانیبام به گیان و دلم حزم دکرد دنگ به پارتی بدم\n0 0 اكيد شيخان برادوستي | 17/4/2018\nجنابي (نيچيرڤان) منيش ئه مروو وات لي كردم بچم كارتي دنگدانه كه م بينمه وه بچمه سه سندوق ي دنگدان دنگ بده م\n4605 ژمارەی بینین


وه‌زاره‌تی دارایی "پاره له‌به‌رده‌سته" و داوای قه‌ره‌بووی موچه‌خۆران ده‌كات\nپله‌به‌رزكردنه‌وه(ته‌رفیع) له موچه‌ی فه‌رمانبه‌ران ماوه‌ی سێ ساڵه راگیراوه، وه‌زاره‌تی دارایی هه‌رێمیش نووسراوی ئاڕاسته‌ی ئه‌نجومه‌نی وه‌زیران كردوه و داوای كردوه كه پله‌به‌رزكردنه‌وه‌ی فه‌رمانبه‌ران ده‌ستپێبكاته‌وه. به‌پێی زانیاریه‌كان…\nبریندارێكیتری چه‌كی كیمیایی هه‌ڵه‌بجه گیانی له‌ده‌ستدا\nبه‌هۆی مانه‌وه‌ی كاریگه‌ری چه‌كی كیمیایی له‌سه‌ر جه‌سته‌ی، یه‌كێكی دیكه له بریندارانی چه‌كی كیمیایی له شاری هه‌ڵه‌بجه گیانی له‌ده‌ستدا و به‌وهۆیه‌شه‌وه تائێستا له دوای ساڵی 2003وه…\nلەسەر پۆست دیسان یەكێتی و پارتی گەشتونەتە بنبەست ، پارتی هۆشیاری دەدات\nمیدیای نزیك لە پارتی ڕایدەگەیەنێت ئەگەرچی هەموو هەوڵێك دەدەن یەكێتی لە دەرەوەی حكومەت نەمێنێتەوە بەڵام ئەگەر ناچاربن تاوەكو ناوەڕستی مانگی داهاتوو پۆستی سەرۆكی هەرێم لەگەڵ…\nهاتوچۆ له‌باره‌ی سه‌ردانیكردنی سه‌یرانگاكانه‌وه چه‌ند رێنماییه‌كی بۆ شوفێران ده‌ركرد\nبه‌ڕێوه‌به‌رایه‌تی هاتوچۆی سلێمانی ژماره‌یه‌ك ڕێنمایی نوێ بۆ ئه‌و شۆفێرانه‌ی سه‌ردانی سه‌یرانگاكان ده‌ركردو تێیدا داواده‌كات، به‌هیچ شێوه‌یه‌ك ئۆتۆمبێلی بارهه‌ڵگری وه‌ك لۆری، تانكه‌ر و هاوشێوه‌كانیان بۆ گواستنه‌وه‌ی…\n100 دۆلاری ئه‌مریكی 120 هه‌زار 400 دینار. 100 یۆرۆ 136 هه‌زارو 700 دینار. 100پاوه‌ن 159 هه‌زار دینار. 100لیره‌ی توركی 22 هه‌زارو 250 دینار. 100 هه‌زار…\nنوێترین زانیاری له‌باره‌ی دابه‌شكردنی موچه‌ی مانگی یه‌ك\nوەزارەتی دارایی هەرێم ئامادەکاری بۆ دابەشکردنی مووچەی مانگی یه‌كی 2019ی فەرمانبەران و مووچەخۆران دەکات و چاوه‌روان ده‌كرێت چەند ڕۆژێک دوای پشوی نەورۆز یاخود سەرەتای مانگی…\nهۆكاری زیادنه‌كردنی موچه‌ی پێشمه‌رگه ئاشكرا ده‌كرێت\nئه‌مینداری گشتی وه‌زاره‌تی پێشمه‌رگه رایده‌گه‌یه‌نێت، حكومه‌تی عیراق جگه له به‌شه بودجه‌ی هه‌رێم، مانگانه بودجه‌یه‌كی تایبه‌تی 68 ملیار دیناری بۆ موچه‌ی وه‌زاره‌تی پێشمه‌رگه ته‌رخان كردووه، به‌ڵام…\nپەكەكە : 23 سەربازی توركیا كوژراون\nهێزەكانی پاراستنی گەل باڵی سەربازی پەكەكە رایگەیاند: لە چەند شەڕو پێكدادانێكدا (23) سەربازی سوپای توركیایان لە سنووری هەرێمی كوردستان كوشتووە كە یەكیان فەرماندەیە. ناوەندی چاپەمەنی…\nكه‌ش و هه‌وای سبه‌ی سێ شه‌ممه راگه‌یه‌نرا\nبەرێوەبەرایەتی گشتی کەشناسی و بومەلەرزەزانی هەرێمی کوردستان باری كه‌ش و هه‌وای سبه‌ی سێ شه‌ممه‌ی بڵاوكرده‌وه به‌مشێوه‌یه:\nپەڕەى 18 لەکۆى 3894 پەڕەدا


جێگرانی سەرۆك.. نە شوێنیان دیارەو نە دەسەڵات\nنزیكەی مانگێكە وەكو جێگری سەرۆكی هەرێمی كوردستان مەرسومیان بۆ دەرچووە، بەڵام هێشتا شوێنی كاركردن‌و دەسەڵاتەكانیان دیارنییە‌و لە دیدارە سیاسییەكاندا لە تەنیشت سەرۆكی هەرێمەوە دەرناكەون، كۆسرەت رەسوڵ 12 ساڵ جێگری مەسعود بارزانی بوو، بەڵام لە سەرۆكایەتی هەرێم لە سەری رەش دەرنەكەوت، ئایا مێژوو خۆی دووبارە دەكاتەوە ؟\nهاتنەخوارەوەی لە سەری رەش\nنزیكەی چوار مانگە نێچیرڤان بارزانی وەكو سەرۆكی هەرێمی كوردستان سوێندی یاسایی خواردووە، بەڵام هێشتا بینای نوێی سەرۆكایەتی هەرێم دیارنییە.\nلەدوای دروستكردنی دامەزراوەكەوە لە ساڵی 2005، بارەگای سەرۆكایەتی هەرێمی كوردستان لەسەری رەش بووە، مەسعود بارزانی كە 12 ساڵ سەرۆكی هەرێم بوو، دوای وازهێنانی لە پۆستەكەی، بارەگای سەرۆكایەتی هەرێمی رادەستی نێچیرڤان بارزانی برازای نەكرد.\nنێچیرڤان بارزانی كە دووەم سەرۆكە لە مێژووی هەرێمی كوردستاندا، دوای (14) ساڵ دەیەوێت بارەگای سەرۆكایەتی هەرێم لەسەری رەش بهێنێتە خوارەوەو لەناو شاری هەولێر جێگیری بكات.\nسەرۆكێكی بێ بارەگا\nبەر لە سوێندخواردنی نێچیرڤان بارزانی وەكو سەرۆكی هەرێمی كوردستان، كاركردن بۆ ئامادەكردنی بارەگایەك بۆ سەرۆكایەتی هەرێم دەستیپێكرد.\nلەكابینەی نوێی حكومەتی هەرێمی كوردستاندا، مەسرور بارزانی وەزارەتی سامانە سروشتییەكانی لابرد، نێچیرڤان بارزانی كە خۆی ئەندازیاری دروستكردنی ئەو وەزارەتە بوو، ئێستا دەیەوێت بینای وەزارەتی سامانە سروشتییەكان بكات بە بارەگای سەرۆكایەتی هەرێم.\n(درەو میدیا) زانیویەتی، بەر لە سوێندخواردنی نێچیرڤان بارزانی، تیمێك دەستیانكردووە بە ئامادەكردن‌و نۆژەنكردنەوەی بینای وەزارەتی سامانە سروشتییەكان كە دەكەوێتە سەر شەقامی (40 مەتری) بەرامبەر كونسوڵخانەی توركیا، بەڵام دوای چوار مانگ هێشتا سەرۆك بێ بارەگایە.\nبەپێی بەدواداچونەكانی (درەو میدیا)، یەكێك لە هۆكارەكانی دواكەوتنی بینای سەرۆكایەتی هەرێم بۆ ئەوە دەگەڕێتەوە نێچیرڤان بارزانی دەیەوێت شتێكی جیاوازو سەرەنجڕاكێش بكرێت، نێچیرڤان بارزانی بە سروشتی خۆی وا ناسراوە حەزی لە خۆشگوزەرانی‌و بایەخدانە بە پرۆتۆكۆڵ.\nتائێستا نازانرێت بڕی چەندێك پارە لە ئامادەكردنی بارەگا بۆ سەرۆكایەتی هەرێم بە خەرجدراوە‌و لە داهاتوودا چەندی تری تێدا خەرجدەكرێت.\nجێگری بێ جێگە !\nدوای نزیكەی دوو مانگ چاوەڕوانی، دواجار رۆژی (8)ی ئەیلول نێچیرڤان بارزانی مەرسومی دەستبەكاربوونی بۆ هەردوو جێگرەكەی (جەعفەر شێخ مستەفا- مستەفا سەید قادر) دەركرد.\nبەڵام دوای نزیكەی مانگێك لە دەستبەكاربوونیان، تائێستا نێچیرڤان بارزانی دەسەڵاتی جێگرەكانی سەرۆكی هەرێمی دیارینەكردووە، سەرباری ئەمە سەرۆك و جێگرەكانی هیچ كۆبونەوەیەكی فەرمییان نەكردووە.\nجێگرەكانی سەرۆكی هەرێم تەنیا كێشەی دەسەڵاتیان نییە، بەڵكو كێشەی شوێن و جێگاشیان هەیە، لەدوای دەستبەكاربونیانەوە بە فەرمی تائێستا یەكجار بەفەرمی لەبەردەم میدیاكاندا لەگەڵ نێچیرڤان بارزانیدا دەركەوتوون، ئەوەش لەسەردانەكەی ئەمدواییەی بەرهەم ساڵح سەرۆك كۆماری عێراقدا بوو بۆ شاری هەولێر.\n(درەو میدیا) بۆ وەرگرتنی زانیاری پەیوەندی بە جەعفەر شێخ مستەفا جێگری سەرۆكی هەرێمەوە كرد، ئەو ئامادە نەبوو لەوبارەیەوە هیچ قسەیەك بكات، تەنیا وتی:" بۆ ئەو بابەتانە بڕۆن پرسیار لە فەوزی هەریری سەرۆكی دیوانی سەرۆكایەتی هەرێم بكەن".\n(درەو میدیا) پەیوەندی بە مستەفا سەید قادر جێگرەكەی تری سەرۆكی هەرێمەوە كرد، بەبەهانەی ئەوەی لەناو ئۆتۆمبیلدایە وەڵامی پرسیارەكانی نەدایەوە، لەكاتێكی تردا پەیوەندی پێوەكرایەوە، وەڵامی تەلەفۆنەكەی نەدایەوە.\nبەپێی بەدواداچوونەكانی (درەو میدیا)، لەدوای دەستبەكاربوونییەوە وەكو سەرۆكی هەرێم، نێچیرڤان بارزانی زۆربەی كاتەكانی لە دەرەوەی وڵات بەسەر دەبات، بەر لە پشووی جەژنی قوربان سەرۆكی هەرێم بۆ ماوەی مانگێك لە دەرەوەی وڵات بوو، نە سەرۆكایەتی هەرێم‌و نە میدیاكانی پارتی هیچ زانیارییەكیان لەبارەی گەشتەكەی سەرۆكی هەرێم بڵاونەكردەوە، ئەوكات سەرچاوەیەكی نزیك سەرۆكایەتی هەرێم بە (درەو میدیا)ی راگەیاند، نێچیرڤان بارزانی بە گەشتێكی خێزانی چوەتە دەرەوەی وڵات.\nهەندێك سەرچاوەی سیاسی باڵا كە (درەو میدیا) بۆ نوسینی ئەم راپۆرتە قسەی لەگەڵ كردوون، لەبارەی ئامادەنەبوونی بینای سەرۆكایەتی هەرێمەوە باسیان لە بوونی ناكۆكی كرد لەناو بنەماڵەی بارزانی كرد، بەڵام ئامادەنەبوون وردەكاری بابەتەكە باس بكەن.\nئێستا بەفەرمی نێچیرڤان بارزانی سەرۆكی هەرێمی كوردستانە، بەڵام لە میدیاكانی پارتیدا زیاتر مەسعود بارزانی وەكو سەرۆك رۆڵ دەگێڕێت، تەنانەت هێشتا میدیاو بەرپرسانی پارتی دەستەواژەی "سەرۆك" بۆ بارزانی بەكاردەهێنن، دیدارە سیاسییەكانی مەسعود بارزانی لە نێچیرڤان بارزانی زیاترە‌و "بارەگای بارزانی" بە تەواوەتی شوێنپێی بە بارەگای سەرۆكایەتی هەرێم لەقكردووە، كە لە هەمان بینای سەرۆكایەتی هەرێمدایە لە سەری رەش.\nمێژوو خۆی دووبارە دەكاتەوە ؟\nساڵی 2005 كە دامەزراوەی سەرۆكایەتی هەرێم دروستكرا، بەپێی یاسا سەرۆكی هەرێم یەك جێگری هەبوو، لەچوارچێوەی رێككەوتنی سیاسی پارتی دیموكراتی كوردستان‌و یەكێتی نیشتمانی كوردستاندا لە ساڵی 2005وە بۆ ساڵی 2017 مەسعود بارزانی سەرۆكی هەرێم بوو، كۆسرەت رەسوڵ جێگری سەرۆكی هەرێم بوو.\nلەماوەی 12 ساڵدا كە جێگری سەرۆكی هەرێم بوو، كۆسرەت رەسوڵ لە بارەگای سەرۆكایەتی هەرێم لە سەری رەش دەرنەكەوت، بەپێی بەدواداچونەكانی (درەو میدیا)، لەناو بارەگای سەرۆكایەتی هەرێم شوێنێكی بچوك بۆ جێگری سەرۆك دیاریكراوە، بۆیە كۆسرەت رەسوڵ لەو شوێنە دەوامی نەكردووە‌و خانوەكەی خۆی لە شاری هەولێر كردووە بە بارەگای جێگری سەرۆكی هەرێم، ئەمە سەرباری ئەوەی لەو ماوەیەدا زۆربەی كات پارتی‌و یەكێتی ناكۆكیان هەبووە لەنێوانیان‌و كاریگەری لەسەر كاركردنی كۆسرەت رەسوڵ هەبووە وەكو جێگری سەرۆكی هەرێم.\nساڵی 2013 لەسەروبەندی هەڵمەتی بانگەشەی هەڵبژاردنی خولی چوارەمی پەرلەمانی كوردستاندا، كۆسرەت رەسوڵ عەلی جێگری سكرتێری یەكێتی بەمەبەستی بەشداریكردن لە بانگەشەی هەڵبژاردن بەرەو شاری هەولێر بەڕێكەوت، بەڵام هێزێكی سەربە پارتی رێگری لێكرد بچێتەناو هەولێرەوە، ئەوە لەكاتێكدا بوو كۆسرەت رەسوڵ سەرباری پۆستە حزبییەكەی پۆستێكی حكومی هەبوو، جێگری سەرۆكی هەرێم بوو، واتە جێگری مەسعود بارزانی بوو.\nئەمساڵ كاتێك بڕیاردرا دامەزراوەی سەرۆكایەتی هەرێم نوێبكرێتەوە، یاساكەی بەجۆرێك هەمواركرا كە سەرۆك دوو جێگری هەبێت، واتە جێگرێك بۆ سەرۆكی هەرێم زیادكرا، كۆسرەت رەسوڵ 12 ساڵ جێگربوو بەڵام جێگە‌و بارەگای تایبەتی نەبوو، جەعفەر شێخ مستەقا‌و مستەفای سەید قادر نزیكەی مانگێكە جێگرن‌و بارەگایان نییە، دیارنییە ئاخۆ مێژووی خۆی دوبارە دەكاتەوە ؟\nمستەفا سەید قادرو جەعفەر شێخ مستەفا بۆ ئەوەی بگەن بە پۆستی جێگری سەرۆكی هەرێم رێگایەكی سەخت‌و دژواریان بڕی، حزبەكانیان واتە یەكێتی نیشتمانی كوردستان‌و بزوتنەوەی گۆڕان لەدوای هەڵبژاردنی پەرلەمانی كوردستانەوە ماوەی نزیكەی (8) مانگ لە گفتوگۆی چڕدابوون لەگەڵ پارتی دیموكراتی كوردستان بۆ زامنكردنی پۆستی جێگری سەرۆكی هەرێم.\nسەرەتای دانوستانەكان، بزوتنەوەی كردبووی بە مەرج لەسەر پارتی كە دەبێت سەرۆكی هەرێم یەك جێگری هەبێت‌و جێگرەكەشی لای گۆڕان بێت، لەبەرامبەردا یەكێتی داوای دەكرد دەبێت یاسای سەرۆكایەتی هەرێم هەموار بكرێت‌و جێگرێكی تر بۆ سەرۆكی هەرێم زیادبكرێت‌و بدرێت بە یەكێتی، دواجار پارتی پێشنیازەكەی یەكێتی قبوڵكرد. یەكێتی سەرباری ئەوەی لە پەرلەمانی كوردستان دەنگی بۆ هەڵبژاردنی نێچیرڤان بارزانی وەكو سەرۆكی هەرێم نەدا، بەڵام لە سەرۆكایەتی هەرێم پۆستێكی جێگری پێدرا، ئەمە لەكاتێكدابوو پێشتر سەركردایەتی پارتی بڕیاریدابوو ئەگەر یەكێتی دەنگ بۆ هەڵبژاردنی نێچیرڤان بارزانی نەدا، لە سەرۆكایەتی هەرێم هیچ پۆستێكی پێنەدرێت.\nبزوتنەوەی گۆڕانیش كە لە سەرۆكایەتی پەرلەمان‌و سەرۆكایەتی حكومەت هیچ پۆستێكی جێگری پێنەدرا، تاكە ئومێدی سەرۆكایەتی هەرێم بوو، بەڵام لەوێش پێگەی لاوازكراو جێگرێكی تر بۆ پۆستی سەرۆكی هەرێم زیادكرا.


Ava Homa: "دەوڵەتی ئێران منداڵ وەک ئامێری باج ستاندن بەرامبەر دایک بەکار دێنێت"\n"دەوڵەتی ئێران منداڵ وەک ئامێری باج ستاندن بەرامبەر دایک بەکار دێنێت"\nسۆما مەهابادی / ژنها JINHA\nکەنەدا – لە چاوپێکەوتنێکیدا لەگەڵ ئاژانسەکەمان، ئاوا هۆما، ژنە ڕۆژنامەنوسی ڕۆژهەڵاتی کوردستان کە لەوڵاتی کەنەدا دەژیت، دۆخی یاسایی و دادوەری ژنان لە ئێران و ڕۆژهەڵاتی کوردستان هەڵدەسەنگێنێت.\nئاوا هۆما، سەرەتا سەرنج ڕادەکێشێتە سەر نایەکسانی ڕەگەزی لەناو کۆمەڵگا و سزاکانی کۆماری ئیسلامی ئێران و دەڵێت: "ژنان لە سزاداندا لە ئێران وێڕای نەبوونی مافی یەکسان سزای چەند بەرامبەریان هەیە و سزای قورستریان بەسەردا دەسەپێنرێت. جاری وا هەیە تەنانەت بۆ ئەوەی کە دەستدرێژیان نەکرێتە سەر ژنان پارێزگاری لە خۆیان دەکات و سزای سێدارەیان بەسەر دەسەپێنرێت، تەنانەت لە یاسای ئێران گیانی پیاو نرخی چەند بەرامبەری هەیە نسبەت بە ژن، هەر بۆیەش سەرەڕای مافی یەکسانی نیە سزاکەی چەند بەرامبەرە."\nناوبراو سەرنجیشی ڕاکێشایە سەر سزا قورسەکانی سەر ژنان لە ئێران و بەو شێوەیە درێژەی بە هەڵسەنگاندنەکانیدا: "کۆنتڕۆڵ و ژێردەستکردنی کۆمەڵگای پیاوسالار بە گشتی ئاسانترە بۆ چەوساندەوەی حکومەتی ئێران، ئەگەر نیوەی کۆمەلگا بە دەست نیوەکەی تر کۆنتڕۆڵ بکات لە ئەساسدا کار ئاسانیە بۆ ئەو حکومەتە و پێویست ناکات کە دەسەڵات هەم ژن کۆنتڕۆڵ بکات و هەم پیاو. لەو سیستەمە پیاوسالارانە دا پیاو دەبێتە سەرکووتکەری ژن و تەنانەت ژنانیش دەبن بە سەرکوتکەری یەکتر. هەرچی زوڵم لە ناو کۆمەلگا دا زیاتر بێت، کۆنتڕۆڵ کردنی کۆمەڵگا ئاسانترە بۆ حکومەتێکی دکتاتۆری. لە لایەکی ترەوە سەرکووتکردنی بزووتنەوەی ژنان بە گشتی بەرژەوەندی بۆ دەسەڵاتی ئێران هەیە لەبەر ئەوەی کە ئەگەر بزاڤی ژنان سەرکەوتن بەدەست بێنێ ڕێخۆش دەکات بۆ بزووتنەوەکانی تر وەکو بزووتنەوەی مامۆستایان، کرێکار و ئەو بزاڤانە هیوایەکی زۆرتر وەدەست دێنن بۆگەیشتن بە مافەکانیان. هاوکات ئەوە بنەمای دەسەڵاتی کۆماری ئیسلامی دەلەرزێنێتەوە. هەروەها حکومەتی ئێران مەشڕوعیەتی خۆی لەو چەشنە بنەماڵانە وەردەگرێ کە داب و نەریتی کۆن وپیاوسالارانە لەوێدا هەیەو ژن ڕۆڵی ژێردەست. ئەگەر دەوڵەت مافی ژنێک وەک مرۆڤ بە ڕەسمی بناسێ لایەنگری ئەم بنەماڵەیە لە دەستدەدات، هەر بۆیەش دەوڵەت قەت ئەو ڕیسکەی لەسەر دەسەڵاتی خۆی ناکات. چونکە ئەو چەشنە بنەماڵانە لە واقیع دا مۆدێلی بچوکی دەوڵەتن و نمونەیەکن لەو دەسەڵاتە کە نابێ ژن و پیاو مافی یەکسانیان هەبێت."\nئەو ژنە ڕۆژنامەنوسە باسی لە دۆخی ژنانی ناو زیندانیش کرد و وتی: "تاریکترین بەشی مێژووی ئێران لەسەردەمی دەسپێکی حکومەتی ئیسلامی دوای شۆڕشی گەلان بوو کە دەستدرێژی دەکرایە سەر ژنان بەر لە سێدارەدان، ئەقڵیەتێک کە لە پشت ئەو مامەڵەیە هەبوو ئەوە بوو کە بە بیروڕای ئەوان ژنێک کە بە کچێنی لە سێدارە دەدرێ دەچێتە بە هەشت. خودایەک کە ئەوان باوەڕیان پێی هەبوو ئەگەر بە قەولی خۆیان نەفرەتی هەبوو لە دوژمنی ئیسلام، ئەگەر ئەو کەسە کچ بایە سزای لە لای خودای کەم دەبووەوە. هەر بۆیەش بۆ ئەوەی کە مۆڵەت نەدەن کە بە قەول خۆیان دوژمنانی ئیسلام بچن بۆ بەهەشت شەوێک بەر لە سێدارەدان ژنەکە دەستدرێژی سێکسی دەکرایە سەر و ئەو دەسترێژیان بە زەواج پێناسە دەکرد. هەر لەو کاتەوە دەستدرێژی کردن بە ژن بە گشتی ئامێرێک بۆ سەرکوت کردنی ژن بە تایبەت کە لە کۆمەڵگایەک کە نەک تەنها لایەنگری ناکات، بەڵکو ئەو کەسەی کە دەستدرێژی کراوەتە سەری تەنانەت بە تاوانباریشی دەزانێ. جگە لەوە بابەتێکی تر ئەمەیە کە دەسەڵاتی ئێران زەخت دەخاتە سەر هەستی دایکایەتی ژنان و لە دیتنی منداڵەکانیان بێ بەش دەکات ئەوەش بەشێوازێک باج ستاندن وگوشار هێنانە بۆ ژن بە پێی ئەو ئەقڵیەتە کە پیاو زۆر هۆگری منداڵی نیە و نەدیتنی منداڵ هیچ زەربەیەکی عاتفی لە پیاو نادات کە ئەوە بۆ چوونێکی زۆر چەوت و هەڵەیە. بە گشتی لە بواری کەل و پەلی پێویست و خزمەت گوزاری دەرمانی و تەندروستی بۆ ژن لە بارودۆخێکی خراپتردابووە و پارێزەریان لە بەردەست نیە."\nوتیشی: "هەندێک بەند کراوان بە دوور خستنی منداڵەکانیان لێیان ڕیگری لە مانگرتنیان دەکات و هەڕەشەیان لێ دەکات کە ئەگەر مان بگرن مۆڵەت نادەین منداڵەکانتان ببینن. بە گشتی لە حکومەتی ئێران منداڵ بۆ دایکانی بەندکراو وەک ئامێرێکی باج ستاندن کەڵکی لێ وەردەگیرێت جا چ لە ناو زیندان و چ لە ناوژیانیان لە زیندانێکی گەورەتر بە ناو ئێران کە بەرگری بکات لە تەڵاق وەرگرتن مافی ڕاگرتنی منداڵ زیاتر بە پیاوانە، تەنها لە بارودۆخێکی زۆر تایبەت ژن مافی ئەوەی هەبێ منداڵەکەی بستێنێ. ئەمە سەرچاوەکەی دەگەڕێتەوە سەر کێشەی ڕەگەزی و دەوڵەتی ئێران بیر لەوە ناکاتەوە ئەو باج ستاندنە بەر لەوەی کە کاریگەری خەراپی لە سەر ژن هەبێ لەسەر منداڵانی هەیە ئەو منداڵە بەشێکە لەو کۆمەڵگایە لە داهاتوو دا ئەو کاریگەریە خەراپە دەبێتە هۆی وەی کە خەساری کۆمەڵایەتی زیاتر بێ. بەڵام بۆ دەوڵەتی ئێران هێچ شتێک جگە لە ڕاگرتنی هێز و دەسەڵاتی خۆی گرنگ نیە و بەلایەوە گرنگ نیە کە ئەو کلیشە ڕەگەزیانە چ خەسارێک لە کۆمەڵگا دەدا."\nلەسەر خەباتەکانی ڕێکخراوەکانی مافی مرۆڤ ئاوا وتی: "باشترین کار ئەوەیە کە لەو کاتە دا باسی بەرجام یان ڕێکەوتنەکانی ٥ +١ لە ئارا دایە باشترین دەەرفەتە بۆ ئەوەی کە ڕێخراوە مافی مرۆڤەکان بە گوشار خستنە سەر وڵاتانی ئەروپا و سیاسەتەکانیان، نەهێڵن کە مژاری مافی مرۆڤ لە ئێران لە پەراوێز بخرێ و قوربانی بەرژەوەندیە ئابوریەکان بێ. یانی تەنیا بۆ ئەوەی کە ئێران بێتە نێو بازاری جیهانی و بە هۆی مەسرەف گەرا بوونی خەڵکی کەڵکێکی یەک جار زۆری هەیە بۆ ئەم بازارە کژاری مافی مرۆڤ پێشێل بکرێ. و ئێران وەک تورکیا و عەڕەبستان تەنانەت چینی لێ بێ کە چوون لەگەڵ وڵاتانی ڕۆژئاوا یەکگرتوون کەس باسی مافی مرۆڤ پێشێل کردنی ئەو مژارە لەو وڵاتانە ناکات.\nناوبراو لە کۆتایشدا دووپاتی کردەوە: "کاریگەری ئەرێنی هەبووە ئێمە نموونەمان هەیە لەسەر ئەو بابەتە کە گوشارێک کە ڕێکخراوی ناونەتەوەیی خستوویەتی سەر ئێران بۆتە هۆی ڕزگاری ژنانێک کە لە مەترسی سێدارە یان سزای قورس دا بوون وەکو سەکینە ئاشتی و نازەنین فەتاحی و نەسرین ستوودە، بەڵام بەهۆی پیاوسالار بوونی ئەم سیستەمە هەموو کات لایەنگری لە پیاو زیاترە و ئێران زیاتر دەترسێ لە زەخت هێنان بۆ پیاوانی دەسەڵات دار تا ژنانی پەراوێز خراو یان ئەوانەی لە دۆخێکی مامناوەند دەگوزەرێنن."\nPosted by Ava Homa at 7:01 AM\nAva Homa and Taimoor Aliassi speaking in the UN ab...\n"دەوڵەتی ئێران منداڵ وەک ئامێری باج ستاندن بەرامبە...


وێنە.. بزانە لۆکە زاهیر لەگەڵ کێدا دەرکەوتووە و سەرقاڵی چییە؟؟ وێنەکانیان لە هەواڵەکەدا ببینە..\nخانمە گۆرانیبێژی ناسراوی کورد لۆکە زاهیر پاشماوەیەک لە دەرنەکەوتنی لە تۆڕە کۆمەڵایەتییەکان، سەرلەنوێ دەرکەوتەوە و سەرقاڵی چەند کارێکی هونەری نوێیە.\nلەتۆڕی کۆمەڵایەتی ئینستاگرام خانمە گۆرانی بێژی ناسراو لۆکە زاهیرچەند وێنەیەکی نوێی خۆی لەگەڵ ئەکتەری ناسراوی باکووری کوردستان کازم کارمان بڵاوکردەوە و دەڵێت" گفتوگۆکردن سەبارەت بە چەند پڕۆژەیەکی هونەریی لەگەڵ ئەکتەری بەڕێز کازم کارمان کردووە". هەروەها لۆکە پیرۆزبایی لە بەرهەمە نوێکەی کازم کارمان دەکات.\nلۆکە زاھیر خانمە گۆرانیبێژێکی کوردە و خەڵکی شاری سلێمانییە لە‌سە‌ر دە‌ستی ھونە‌رمە‌ند ھەڵکەوت زاھیر ھاتۆتە ناو دنیای ھونە‌ر و بە یە‌کێک لە چالاکترین هونەرمەندە ژنەکانی کورد دادە‌نرێت.لە مناڵیە‌وە خولیای ھونە‌ری بووە. دواجار لە ساڵی ٢٠٠٨ دە‌ست بە یەکەمین کارە‌کانی دە‌کات. یە‌کە‌مین بە‌رھە‌می خۆی وە‌ک کلیپ بڵاو دە‌کاتە‌وە بە‌ناوی (ترس) یە‌کێکە لە گۆرانی ناو ئە‌لبومی (sms) کە لەساڵی ٢٠٠٩ بڵاو کرایەوە. پێشوازیە‌کی زۆری لێکرا،لە ساڵی ٢٠١٠ باشترین لاوی ساڵ ھە‌ڵبژێردرا لە ھە‌مان ساڵدا دوو ئە‌لبومی بڵاو کردووە‌و خاوە‌نی زیاتر لە ١٥ کلیپ و زیاتر لە ٧٠ گۆرانییە.\nلە‌چە‌ندین سرودی نیشتمانی بە‌شداریووە‌و وە‌ک سرودی (بۆ کوردستان) بە ھاوبە‌شی چە‌ند ھونە‌رمە‌ندێک وە‌ک (پە‌یوە‌ند جاف، عە‌بدول قە‌ھار زاخۆیی، مۆنیکا، و میرا) ھە‌روە‌ھا سرودی سە‌ربە‌خۆبوون پە‌یامێکی گرنگ بوو بانگە‌وازی بۆ یە‌ک. ڕێزی ناو گە‌ل و سە‌ربە‌خۆبوونی کوردستان ھە‌روە‌ھا سرودی نۆێبوونە‌وە‌و سرودی (ھە‌ماوە‌ند) ئە‌مانە ھە‌مووی.\nئه‌مڕۆ زۆرترین ژماره‌ی تووشبوون به كۆرۆنا له هەرێم تۆماركرا\nڤیدیۆیی ژوری جلگۆڕینی بەرشەلۆنە بڵاودەبێتەوە


« جار جار لە کەللەم دەدا و دەڵێم ژن دێنم » (په‌ڕه 1) - هه‌مه‌ڕه‌نگ - یانەی سەرهەنگ موحسین\n« جار جار لە کەللەم دەدا و دەڵێم ژن دێنم »\nیانەی سەرهەنگ موحسین » هه‌مه‌ڕه‌نگ » « جار جار لە کەللەم دەدا و دەڵێم ژن دێنم »\n1 بابه‌ته‌كانی Sarhang Muhsin 2018-04-13 22:01:13\nبابه‌ت: « جار جار لە کەللەم دەدا و دەڵێم ژن دێنم »\nجار جار لە کەللەم دەدا و دەڵێم ژن دێنم، ڕەنگە ئەوە شتێکی خۆش بێت کەسێک کامیلەن دێتە ئیختیاری تۆوە و نەوازشت دەکا و ئیحساس و موشتەقاتەکانیت لەگەڵ دەگۆڕێتەوە و ئیدی بەدەر لەوانەش چێشتیشت بۆ لێ دەنێت، ئەمەی کۆتاییان بە گاڵتە مەگرن ھا، چێشت لێنان بەبێ دافعێکی ماددی، ئیحساسێکی زۆر عەزیمە، تۆ ھەموو ڕۆژێک خواردن بۆ کەسێک ئامادە بکەیت و دواتر قاپەکانیش بشۆیت و قەتیش تاقەتت لێی نەچێت، ڕەنگە عەشق ھەر ئەم شتە بێت و تا ئێستا وامانزانیوە ماچ و مڵچە و باوەشە! من ھەرگیز ناتوانم یەک حەفتە سێ ژەمە چێشت بۆ کەسێک لێ بنێم و دواتر قاپەکانیش بشۆم و ھیچیش نەڵێم، ڕەنگە سەد فەرتەنەی پێ بگێڕم و لانیکەم قاپەکان بە خۆی بشۆم و ئاواش ھەزار و یەک بۆڵە بۆڵی بەسەردا بکەم!\nبەھەرحاڵ، تا بۆت دەکرێ بە گەنجی ژن بێنە و بە گەنجی شوو بکە، یانی لە ١٩ساڵی دەست پێ بکە و لە بیست کۆتایی پێ بێنە، تۆ ھەرگیز چاوەڕێ مەکە معاش چاک بێت و جا دەست پێ بکەی، چاوەڕێی تەواوبوونی شەڕ و لێدانی سوریا و ڕۆشتنی حەشدی شەعبی بکەیت، دەبێت ھەرگیز ژن نەھێنیت و قەت شوو نەکەی! قسەی قۆڕە زانکۆت تەواو نەکردووە! دەی پێکەوە بچن بۆ زانکۆ، خۆ فیزیای کوانتۆم ناخوێنیت، ئەوپەڕی کارگێڕی و ئابووری یان لە مەعھەدەکەی بەختیاریت، قەسەم بەخوا سەعیش مەکە دەرەچیت!\nئەوجا من بە ھەرزەکاری ژنم نەھێنا و ئێستا شتەکان ھەم ئاڵۆز و ھەمیش بێ مانا بوونەتەوە لە پێش چاوم، ئەڵبەت ھەر ئەساسەن ژن ھێنان و غەرامیات بۆ ئێمە و مانان کە لەم دونیای نووسین و دیلیتەدا دەژین، شتێکی زۆر قورس و قۆڕە، ئەوانەی دەتناسن پێیان وایە تۆ پرێنتەریت و ھەر وەرەقەت تێ دەکەن و نوسین فڕێ ئەدەیتە دەرەوە و ھیچ ھەست و شعورێکت نییە و ھەموو ژیانت ھەر وتار و ڕاپۆرتە و ھیچ لە عەشق و ڕاموسان و ڕاکشان نازانیت، کاتێکیش دەتەوێت پێچەوانەی ئەمە دەرخەیت، کچەت لێ دەبێتە فەیلەسوف و تام لە چوار ڕستەی ناکەیت، جا تەبعەن لای من ناشرینترین ئافرەت ئەوانەن کە فەلسەفە دێننەوە بۆ عەشق و غەرامیاتەکەیان، ئێ کچی کەر خۆ من لە دیدی شۆپنھاوەری سەگبابەوە تۆم خۆشناوێت، خۆ لەسەر مەزھەبی ھابرماس و سارتەری قوڕمساغ مارەت ناکەم، چوار کەلیمە قسەیان لەگەڵ بکە، لە حەفتا و پێنج فەرعەوە ژیانت لێ سیاج ئەکەن، تۆ دەتەوێت ئیحساسە بەشەرییەکانی خۆتی لەگەڵ بەشکەیت، ئەویش بەرەو گۆمێکت دەبات کە مەشغوڵ بیت بە وجود و عەدەم و شەرحی میتافیزیکا و گەڕان بەدوای سوڕی بیدائی کەون، توخوا ژیان لەگەڵ ئەم مەخلوقەدا دەکرێ؟ کەواتە بۆ ئەوەی تووشی ئەو سەرئێشەیە نەبیت، ھەر بە ھەرزەکاری ژن بێنە و وەچە بخەرەوە، تەمەنت ھەڵکشێت ھەڵبژاردنەکانت سەخت دەبن و خۆت پێ یەکلایی ناکرێتەوە، ئەڵبەت بۆ من خۆشترین مەشھەدی ژیان ئەو پارتەیەتی کە زووڕڕەتی خۆتی تیا دەبینیت، کەسێک کامیلەن لە خوێن و گەڵ و گون و گیپاڵی تۆوە دەکەوێتە خوارەوە، ھەزەلییە ھا؟ نانا ھەزەلی نییە نامۆیە، یانی عەجیبە! من ڕەنگە دە ساڵیش بێت منداڵی ئایندەی خۆم ناو دەنێم و دەیگۆڕم! یانی لە ھەر کچێک منداڵەکانم ناوێکیان ھەبووە و لە کچێکی تردا ناویانم گۆڕیوە، بەڵام ئێستا تاقەتی ئەو غەرامیاتەم نەماوە، حەزم لە کچی فەیلەسوف نییە، راستی زۆریش پەست دەبم کە کچ قووڵ بێت، ئاخر بۆ قووڵ ئەبیت مردومرێ؟ ناشرین ترین کچ ئەوانەن کە بە فیکری و فەلسەفی سەیری ژیان و ئایندە و چارەنووس دەکەن!\nمن ئێستا ھیچ کچێکم خۆش ناوێت، راستی، دڵداری فەلسەفیم پێ ناکرێ، تەعامولم لەگەڵ ھەر کچێکیشدا ھەبووبێت، لەبری غەرامیات، فەلسەفەی لەگەڵ ئاڵوگۆڕ کردووم، ئێ وەڵا حەزم لەمە نییە، بریا لە ١٩ ساڵی تەقەم لێ ھەستاندایە و ژنم بێنایە، مەردی خوا بن ئەوەشی لەمەودوا دەیناسم لەفەلسەفە بەدووربێت، ڕووی بابی ئەفڵاتوونیش ڕەش بێت!\n[بارزان عەلی حەمە]


پارتەكەی ئەردۆغان لەپێناو ئەستەمبوڵ خۆی تووشی مەترسی هەڵوەشانەوە دەكات\n07/05/2019 2683 جار خوێندراوه‌ته‌وه\nپارتی داد و گەشەپیدانی توركی لە 31 ی مارسەوه، لەوساوەی پارتی فەرمانڕەوا و هاوبەشەكانی لە پارتی جوڵانەوەی نەتەوەیی سەر بە ڕاستڕەووی توندڕەوو، هەڵبژاردنی شارەوانییەكانیان لە 4 شاری گەورەی توركیا - ئەستەمبوڵ و ئەنقەرەشەوه -  دۆڕاند، پێویستی بە سیمبولێك هەیە بۆ یەكگرتووی و یەكخستنی ڕیزەكانی.\nلەوساوە باس لە پەرتبوون و دابەشبوونێكی ڕوو لە زیادبوون دەكرێت لە ناو ڕیزەكانی ئەو حزبەدا، سەرچاوەكانی ناو ئەو حزبه، خراپی ئەم دۆخەی ئێستایان دەگێرنەوە بۆ هاوپەیمانیان لەگەڵ پارتی جوڵانەوەی نەتەوەیی و ئەو ووتارەی ئەو دووپارتە لە هەڵبژاردنەكانی پێشوودا هەڵگری بوون.\nبۆیە لەوانەیە هەندێك كەس وا لە كردنەوەی مزگەوتی تشاملیجای گەورە بڕوانن كە بەخششێكی خوداییە، كۆبوونەوەی موسوڵمانان لەو مزگەوتە لە لایەن هەردوو ڕۆژنامەی ستار و یەنی شەفەقی سەر بە حكومەت بایەخی زۆری پێدرا كە سەرۆك ئەردۆغان ڕۆژی هەینی بە فەرمی كردییەوە بە ڕووی نوێژخوێنە موسوڵمانەكاندا.\nكردنەوەی مزگەوتەكە وەك دەستكەوتێكە بۆ پارتی داد و گەشەپیدان كە پێی وایە لیستی دوور و درێژی پرۆژە زەبەلاحەكانی كە سەرپەرشتییان دەكات پێنوێنێكن (مۆشر) بۆ سەركەوتنی، هەلێكیشە بۆ ئەردۆغان پشتیوانی جەماوەری بەدەست بێنێت لەم هەفتەیەدا كە باس لە پەرتبوون و دابەشبوونێك دەكرێت لە ڕیزەكانی حزبەكەیدا.\nسەیریش نییە ئەو راپۆرتانەی باس لەو پرسی دابەشبوون و پەرتبوونە دەكەن، بەشێوەیەكی بەرچاو لەسەر ڕووپەڕی ڕۆژنامەكان بوونیان نەبوو، ڕۆژی 3 مایۆی كە دەكاتە ڕۆژی جیهانی ئازادی ڕۆژنامەگەری هەلێكی دیكە بوو بۆ دووپاتكردنەوەی ئەو ڕاستییەی كە ڕۆژنامەگەری ناوخۆیی لە ووڵاتدا سەربەخۆ نییە.\nڕێكخراوی پەیامنێرانی بێ سنوور و ئاژانسی هەواڵی بیانیت – ی توركی سەربەخۆ بە تیر و تەسەلی باسیان لە یەكێك لەو هۆكارە سەرەكییانە كردووە كە بەكاردێت بۆ كۆتوبەندكردنی ئازادی ڕۆژنامەگەری كە تۆڕێكی سیخوڕەكانی سەر بە حكومەتن لە كۆمپانیای خاوەن میدیاكان كە زۆرینەی خەڵكی ووڵات تەماشایان دەكەن. ئامرازیكی دیكەش هەیە بۆ سەركوتكردنێكی یاسایی ڕۆژنامەنووسان، ئەمەش لە ڕاپۆرتێكدا دەركەوت كە دەڵێت لەم ساڵدا 74 ڕۆژنامەنووس فرمانی دادگاییان لە دژ دەرچووه. ئەو ڕۆژنامەنووسانە چوونە پاڵ هاوڕێیانی كاریان كە ژمارەیان 100 كەس دەبن.\nڕۆژنامەی سوجوی عەلمانی تاكە ڕۆژنامە بوو هەواڵی ئەوەی بڵاوكردەووە كە بن عەلی یەڵدرمی سەرۆك وەزیرانی پێشووی سەر بە پارتی داد و گەشەپێدان كە پاڵێورای ئەو حزبەش بوو لە هەڵبژاردنەكانی 31 ی مارس لە ئەستەمبوڵ، ناڕەزایی خۆی ڕاگەیاندووە لەو شەڕەی لە پێناو هەڵبژاردنەكاندا بەڕێوە دەچێت و ووتوویەتی كە حزبەكەی ئەو هەڵبژاردنەی دۆراندووە.\nئەم لێدوانەی یەڵدرمی سەرۆك وەزیرانی پێشوو ئازایانە بوو ، ئەو لێدوانە لە دەمی پیاوێكەوە دەرچوو كە گوێڕایەڵی فرمانەكان بووە، بە هۆی دڵسۆزییەوە ووردە ووردە بە پیپلیكانەی پۆستەكاندا سەركەوتووە و شوێنی ئەحمەد داود ئۆغڵۆی گرتۆتەوە.\nلەم رۆژنەی پێشووشدا ئەحمەد داود ئۆغڵۆ بە ڕاشكاوی پێكۆڵی (ئاڵێنگاری) سەرۆكی حزبەكەی (ئەردۆغان) كرد دوای ئەوەی لە واڵی تایبەتی خۆی لەسەر تۆڕی كۆمەڵایەتی فەیس بوك ئەوەی دەربڕی كە جۆرێك لە نارەزایی هەیە لە ناو ڕیزەكانی حزبەكەیدا سەبارەت بە هاوپەیمانی پارتی داد و گەشەپیدان لەگەل پارتی جوڵانەوەی نەتەوەیی.\nبە هەموو ئەوەی لەسەرەوە باسكرا، باس و خواسی ئەوە هەیە كە حزبێكی تازە پەیدابێت و پێگەی جەماوەری پارتی داد و گەشەپیدان بلەرزێنێت.\nچوار شەممەی ڕابردوو ڕاپۆرتێك بڵاوكرایەوە باسی لەوە دەكرد كە تیمێكی دەستەبژێر ناڕازی هەن كە داود ئۆغلۆ سەركردایەتییان دەكات و چەند كەسایەتییەكی پەراوێزخراوی دیار و بەرچاوی پارتی داد و گەشەپیدان لەخۆ دەگرێت وەك نەعمان كورتولوش و بەشیر ئەتەڵای، حوسێن جیلیك ، شامل تیار، ئەحمەد باشتشی، سەلجوق ئۆزداغ، محەمەد غورمازی سەرۆكی كاروباری ئاینی پێشوو.\nباسی ئەوەش دەكرێت عەلی باباجانی سەرۆك وەزیری پێشوو حزبێك دادەمەزرێنێت، باس لە محەمەد شیمشكی وەزیری دارایی پێشوو دەكرێت كە بچێتە پاڵ عەبدوڵا غول و عەلی باباجانەوە.\nسەرباری قسەكانی ئەم دوایەی ئەردۆغان لە بارەی ((هاوپەیمانی توركیا)) و ووتارە نەرمونیانەكەی لە كردنەوەی فەرمی مزگەوتی تشاملیجا گەورە لە ڕۆژی هەینی ، كەچی نیشانەكانی پەرتبوونێكی مەترسیدار لەگەڵ دەستپیكی مانگی ڕەمەزاندا لەناو ڕیزەكانی پارتی داد و گەشەپێداندا بەدی دەكرێت.\nمەحاڵیشە ئەو بزانن كە پاڵنەری بڕیارەكەی ئەردۆغانی ڕۆژی شەممە بە هەڵوەشاندنەوەی ئەنجامەكانی پێشووی هەڵبژاردن و دووبارەكردنەوەی هەڵبژاردنەكان لە ئەستەمبوڵ، هۆكارەكەی ئەو پەرتبوونە چاوەڕوانكراوەی ناو ڕیزەكانی حزبەكەیەتی یاخود نا.\nخۆ ئەگەر پاڵنەری بڕیارەكەی ئەردۆغان بە دووبارەكردنەوەی هەڵبژاردنەكان وەك هەندێك لە شارەزایان دەڵێن بە هۆی فشاری سیاسی توندەوە بێت بۆ هەڵوەشاندنەوەی ئەنجامی هەڵبژاردنەكان ، لەوانەیە باجی ئەو بڕیارە هەڵوەشاندنەوە و پەرتبوونی ڕیزەكانی حزبەكەی بێت كە هەمیشە شوێنپێ بەهێزەكەی ئەردۆغان بووە.


ته‌ندروستی نازم شاكر ناجێگیره\nبۆتان عومه‌ر 08/09/2020 - 17:05 بڵاوکراوەتەوە لە هەواڵی وەرزشی ناوخۆیی\nنازم شاكر راهێنەری پێشووی یانەی هەولێر دهۆك و یاریزانی پێشووی هەلبژاردەی عێراق باری ته‌ندروستی تیك ده‌چێت\nسه‌رچاوه‌یه‌كی نزیك له نازم شاكر له لێدوانێكیدا کە میدیا عێراقییەکان بڵاویانکردووەتەوە سه‌باره‌ت به تەندروستی ئەو راهێنەرە ڕایانگه‌یاندووه به هۆی كاریگه‌رییه‌كانی تووشبوونی به ڤایرۆسی كۆرۆناوه تەندروستی ئەو راهێنەرە ناجێگیره.\nدوای ئه‌وه‌ی شاندێكی پزیشكی عێراقی لەژێر چاودێریی وەزیری تەندروستی و ژینگەی عێراق، لەسەر داوای مستەفا كازمی گەیشتنە هەولێر، بۆ ئەوەی لە نزیكەوە چاودێریی باری تەندروستی نازم شاكر بكەن، كە چەند رۆژێكە تووشی پەتای ڤایرۆسی كۆرۆنا بووە و پزیشكێكی ئه‌و شانده رایگه‌یاند كه ته‌ندورستی نازم شاكر زۆر خراپه‌و هیچ شتێك له توانای پزیشكه‌كان نه‌ماوه‌و ته‌نها خودای گه‌وره و میهره‌بان.\nپێشتر خانه‌واده‌كه‌ی نازم شاكر په‌یوه‌ندییان به عه‌دنان ده‌رجال وەزیری وەرزش و لاوانی عێراق كرد له پێناو یارمەتیدانیان وه‌یزری وه‌رزش ولاوانی عێراق به نوێنه‌رایه‌تی مسته‌فا كازمی سه‌رۆك وه‌زیرانی عێراق سه‌ردانی نازم شاكری كردو شاندیكی پزیشكیش له گه‌ڵ ناوبراو له‌سه‌ر فه‌رمانی سه‌رۆك وه‌زیرانی عێڕاق گه‌یشتنه شاری هه‌ولێر به‌لێنی ئه‌وه‌شیان پێداون ئه‌گه‌ر پێویست بكات بینرێن بۆ دەره‌وه‌ی وڵات.\nچه‌ند رۆژێكه به‌هۆی دووچاربوونی به ڤایرۆسی كۆرۆنا نازم شاكر له یه‌كێك له نەخۆشخانه‌كه‌ی شاری هه‌ولێره‌و له ژێر چاودێری چڕی پزیشكی دایه.


” تەنها ڕۆژێک بۆ فریودانی کچانی حەوا”…شێرزاد حەسەن\nهەشتی مارت” بۆ هەر خەڵكێک و نەتەوەیەک مانایەکی کەم و زۆری هەبێت، بۆ ئێمەی نیشتەجێ لە “ڕەشهەڵاتی ناوەراست” ناتوانێت خەمی تاکە بێوەژنێک و تەنیایی قەیرە کچێک بڕەوێنێتەوە،\nهیچ بەروارێک و بۆنەیەک قەرەبووی ئەو ئازار و ژان و ستەمە ناکاتەوە کە کچان و ژنانی ناو مەملەکەتی نێرینەکان بە درێژایی ژیان و مێژووی خۆیان دەیچێژن. هەر بە ڕاست لە کۆنەوە گوتراوە کە هەموو دونیا کراوەیە و ماڵی پیاوانە، بە تەنها یەک ماڵ یان خانوو کە پتر لە زیندان دەچێت هی ژنان و کچانە، گەرچی کۆمپیالە و تاپۆ ڕەشەکەی لە ناو گیرفانی پیاوەکانە، بە واتا خانمان لە ناو ئەو ماڵەشدا کرێگرتە و کرێچی پیاوانن، لەوەش قەباحەتر و ناشیرینتر هەر هەموو ژوورەکان هی پیاوانن، بە ژووری نووستنیشەوە کە گوایە بۆ خانمان ڕازاوەیە، دیارە مووبەق/ ئاشپەزخانەش کە ژنانی کەیبانوو تیایدا دەسووتێن هەر وەک ژوری خەوتن شانشینی پیاوانە بۆ چێژبردن، وەلێ لەسەر تەختی خەوتن ژنان تا هەنووکەش پتر لە بووکەشووشەکانی سێکس دەچن، یان تەنەکە و سەتڵی خۆڵ و خاشاکی شەهوەتی مێردە مۆنەکان. نەک بنیادەم و ژنانی سەرمەست بە سۆز و عیشق. تەرخانکردنی ڕۆژێک و بگرە مانگ و ساڵێکیش ناتوانێت ئەو مێژووە پڕ لە ستەم و چەوساندنەوەیە بسڕێتەوە، یان کاڵی بکاتەوە، کە خودی هەر هەموو بزاف و گوتار و ڕابوون و هەڵگەڕانەوەی فێمنیستەکانی ڕۆژئاوا و ڕۆژهەڵات بۆ ماوەی چەندین سەدەیە بە جۆرەها زمان و شێوە و بە ئامرازی جیاواز تێدەکۆشن تاوەکو بنەبڕی بکەن، بە تایبەتی ئەو خانمانەی کە خۆیان بە ڕادیکال دەزانن، کە گومانی قووڵیان لە کۆی میراتی فیکری و کولتووری مرۆڤایەتی هەیە کە هەر هەمووی دەستکردی پیاوە و هەر بۆ خۆشی و بەرژەوەندی خۆی دروستی کردووە، کە دیارە خودی “زمان” لە لایەن باوکە ئەبەدییەکانەوە قۆرغ کراوە کە بووەتە بۆتە و هەڵگری رۆحی ستەمکار و دەستەڵاتخوازانەی نێرینەکان، هەڵبەتە ئەوەشمان لە یاد نەچووە کە لە هەموو دونیادا بۆ زمانی هەر نەتەوەیەکی جیاواز (زمانی دایک) بووەتە ناسنامەی منداڵەکان کە وەک هەر شتێکی دیکەی زکماک و خۆرسک دەبێت بە مۆرکی هەمیشەیی، بەڵام خودی ئەو زمانە بار دەکرێت بە هەموو ئەو تین و تەوژم و کۆد و رەمز و هێما و مانا و میراتە فیکری و ئێتێک و رۆحی ستەم و نامرۆیانەی پاتریارکەکان کە خودی نەخشەی ژیانێکی نایەکسانی و جیاکاری لەسەر ئاستی رەگەز و توخم لە ناو هەناوی ئەو زمانەوە سەرچاوە دەگرێت کە ئیدی لەوە دەشۆرێت زمانی دایکە زەبوونەکانی ئێمە بێت.. ئاخر کە نێرینەکان یاسا و ڕێسا و شەرعیان دادەڕشت و دەنووسییەوە، یەک ژن لە ناو ئەو ئەنجوومەنی نێرگەل و کەڵەگایانە بە میوانیش بانگهێشت نەکرابوو.\nهەڵبەتە لەمڕۆکەدا کۆمەڵێک لە پیاوان کە بە ژمارە کەمن بوونەتە خەمخۆری ڕەسەن و ئەمەکدار بۆ بانگەشەی ئازادی خانمان، لەتەک ئەو پیاوانەی کە دروشمی یەکسانیان بەرز کردۆتەوە کە ڕەنج دەدەن لەسەر بنەمای ڕەگەز جیاوازی لە نێوان مێینە و نێرینە نەکرێت، بەڵام بە بەراورد لەگەڵ ملیۆنەهای دیکە کە بڕوای بە نایەکسانی و جیاوازی هەیە: هەر دوو تای تەرازووەکە زۆر لاسەنگ و سەرە و ژێرە. هەڵبەتە لە نێو هەندێک نەتەوە و وڵاتدا ئەو تێکۆشانە بەرهەمی هەبووە، لەسەر ئاستی ژیانی ئابووری و ڕامیاری و کۆمەڵایەتی و فەرهەنگی، بەڵام گەر ڕاستگۆ بین هێشتا دەستەڵاتی ستەمکارانەی باوکسالاری یان پیاوسالاری هێز و هەژموونی خۆی زاڵ کردووە و تا هەنووکەش پیادەی دەکات، چ لە خۆرئاوا و چ لە خۆرهەڵات، بێ سڵکردنەوە دەڵێین کە لە ناو کایەی سیاسەت و ئایین و سەرمایەگوزاری و کولتووریدا هێشتا پیاوان زاڵترن و کەمترین پانتایی و هەل و بوار و زەمینەسازی بۆ خانمان خۆش نەکراوە کە بێنە مەیدانێ و ببن بە کارەکتەری سەرەکی ناو ژیانێکی شکۆمەندانە. هەر بۆ نموونە: نۆهەد نۆ دەر سەدی سەرمایەی دونیا هی پیاوانە، یەک دەر سەدی سەرمایەی دونیا لای خانمانە، دیارە لە ناو کایەی ئایین و ڕامیاری و پەروەرددە و کۆی خانە و کایەکانی دیکەی چالاکی مرۆیی هەر ئەوان سەردەستە و بڕیادەرن بە پێوانە و ڕێژە هەرە زۆرەکەی پیاوانن نەک ژنان.\nئایا ئەوەیان چ ڕۆژێکی ڕەشە کە ساڵانە لە “هەشتی مارت”دا خەڵکانێک گوڵ دەبەخشنەوە و ئاهەنگ ساز دەکەن، کە بە ملیۆنەها لە ژنان لە ماڵەکانی خۆیان زیندانین، جا چ کۆشک-نشین بن یان کەلاوە نشین، یان ئاوارە و ماڵ بە کۆڵەوەن دەرئەنجامی ئەو جەنگانەی کە پیاوەکان بە ناوی کڕینەوەئ ئابڕووی تکاوی خودا یان درۆی خۆشەویستی نیشتمان و یان بە ناوی نەتەوەپەرستی و خەڵک و خاکپەرستی لە “ڕەشهەڵاتی ناوەراست”دا نەک “ڕۆژهەڵاتی ناوەراست” بەرپایان کردووە، هاوکات بە ملیۆنەهاش ئاوارە و دەوارنشینن، تلاوە و کوشتەی کۆچ و ڕەوی ملیۆنین، کە بەرهەمەکەی ئاوەدانکردنەوەی گۆڕستانەکان بووە، کاولکاری و دۆزەخ سازکردن و گۆڕینی مەملەکەتەکان: کە بوون بە قەسابخانە و شێتخانە و بەندیخانە و خەستەخانە کە تیایدا هەرزانترین شت مەرگی مرۆڤ خۆیەتی، کە دوا جار باجەکەشی ژنان و منداڵان دەیدەن و دەبن بە سووتووی جەنگ و پێخوست و قوربانی، هەڵبەتە هەر وا بووە، پياوەکان شەڕ دەنێنەوە و جەنگە خوێناوییەکان بەرپا دەکەن، لە ئاکامدا ژنان ڕەشپۆش دەبن و ناچارن بەوەی کە بێوەژنکۆشی بکەن و کچەکانێش پرچی سپی بهۆننەوە.\nهێشتاکە لە دونیای ئێمەدا ژن کانگا و سەرچاوەی فیتنە و ئاشووب و ئاژاوەیە، بە سەدەها مەلا و ئاخوند لەسەر مینبەرەکانیان لە سەدەی بیست و یەکدا ئەم وێنە و تابلۆ ناشیرینە بەسەر خەڵکی و پیاوەکاندا پەخش و بڵاو دەکەنەوە. فێمینستە ڕادیکاڵەکان لەوە تووڕەن کە لە هەر سێ کتێبە ئاسمانییەکاندا ئەوە خودی “ئادەم”ی باوکە کە پێش “حەوا” دەخوڵقێت، گوایە “حەوا” لە پەراسووی چەپی ئادەم دروست کراوە کە خواریشە، بۆیە هەمیشە دایکم دەیگوت: کوڕەکەم ئێمەی كچانی “حەوا’ گوناهبارین کە دایە گەورەمان وای کرد بەهەشت بدۆڕێنین، لە پەراسوویەکی خوار دروست بووین و مەحاڵە ڕاست ببینەوە، بە ملیۆنەها لە ژنان و پیاوانی سەر ڕووی زەمین بە ڕێز و ترسەوە بڕوایان بەم خورافەت و خەیاڵە ناشیرینە هەبووە، بە درێژایی مێژوو، دیارە هەنووکەش لە جیهانی ئیسلامی و عەرەبی هێشتاکە ئەم وێنە ناشیرینە لە خەیاڵدانی خەڵکانی ئێمەدا ماوە و لە چوارچێوەی زێڕیندا هەڵدەگیرێت و بە دیواری ماڵەکاندا هەڵدەواسرێن، کە بەیانیان کار و ئەرکی کچان و خوشکان و دایکانی ئێمەیە کە بە فرمێسکی چاوان شووشەی سەر ئەو تابلۆیە ناشیرینە پاک بکەنەوە کە هەقایەتی ڕسوایی خۆیان دەگێرێتەوە، لە ڕۆژگاری داستانی “هەزار و یەک شەوەی” (شەهرەزاد)ەوە تاوەکو ئێستا. دیسانەوە ئەوە “ئادەم” بووە کە ناو لە شتەکانی دەوروبەری خۆی دەنێت، ناونانی هەر هەموو ئەو شتانەی کە لەسەر زەمین و ئاسمان دەیانبینێت، داخەکەم کارەسات ئەوەیە کە سەرەتا “حەوا” خۆی نازانێت لە پێناو ڕەواندنەوەی تەنیایی ئادەم خوڵقاوە، هەر خودی “ئادەم” خۆی ئاوڕێک لە ” “حەوا” خان دەداتەوە و پێیدەڵێت: خانمی خرتێ.. لەمڕۆکەوە تۆش ناوت “حەوا”یە.\nئا لێرەوە کارەساتی خانمان دەست پێدەکات کە هەر لە سەرەتاوە خۆیان نازانن لە پێناو چی دروست کراون، لەوەش کوشندەتر ئەو مافەیان نەبێت ناوێک بۆ خۆیان بدۆزنەوە وەک دایکە حەوا کە هەقی نەبووە نە خۆی ناو لە خۆی بنێت، نە مافی ئەوەشی هەبووە وەک “ئادەم”ی دڵخوازی ناو لە دیاردە و شتەکانی دەوروبەر بنێت. بیرمان نەچێت کە گەورەترین سووکایەتی بۆ من ئەوەیە کە لە هەموو دونیادا تا هەنووکەش کچان و کوڕان بە ناوی باوکیانەوە یان مێردەکانیانەوە بانگ دەکرێن. ئەوەی ئەو مافەش دەدات بە “ئادەم” کە ناو لە شتەکان بنێت و بگرە خۆی فێری دەکات و بەدەم زمان پژانەوە زار هەڵبێنێت: خودی یەزدان خۆیەتی.\nچش لەوەی کە “حەوا” دەکرێت بە ڕەمزی فریودانی “ئادەم” بە یارمەتی و تەفرەدانی شەیتان بۆ حەوا کە ئەو وێنەیەش زەق و زاڵ دەچەسپێت کە بووەتە یاوەری شەیتان بۆ دەستخەڕۆکردنی “ئادەم” کە هەڵبەتە دەکرا “حەوا” ببێت بە نموونەیەکی ئازایەتی و یاخیگەری و قەدەغەشكێنی کە یەزدان خۆی دەستی نەگرتووە، چونکە ئیدی ‘حەوا”ی سەرکێش و دڵئازا حەز بە ئەزموونێکی تازە دەکات، کەچی لە خەیاڵدانی مرۆڤایەتی بووە بە ڕەمز و سومبولی فیتنە و فریودان نەک سەربەستی، کە ئەوەش بۆ خۆی کاری نێرەوز و پیاوەکان بووە کە وای بهۆننەوە، لە کاتێکدا یەزدان دەیتوانی دەستی ئادەم و حەوا بگرێت و نەهێڵێت دەست بۆ میوە حەرامەکە ببەن، بەڵام دەکرێت وای شی بکەینەوە کە یەزدان حەزی بە گەمەی ئازادی و سەرکێشی کردووە کە بە ملیۆنەها ئاییندار خۆیان لەم وێنە پاک و جوانە دەدزنەوە و پشت لە حیکمەتی ئیلاهی دەکەن کە ڕەنگە و دەکرا مرۆڤ بیکات بە سەرمەشقی سەربەستی نەک گوناهباری، بەڵام پیاوانی ترسنۆک و تۆقیو لە جوانی و سەرکەشی و سەرکێشی ژنان و کچان هەر دەبوو بەم چەشنە ڕاڤەی بکەن و دایکە حەوا و کچەکانی بکەن بە کەتنکەر و خاوەنی یەکەمین گوناه، لەوساوە و بۆ هەتاهەتایە!\nئایا “هەشتی مارت” کە یاد-رۆژی ژنانە لەسەر زەمین توانیوییەتی ئەم وێنە ناشیرینە لە خەیاڵدانی ملیۆنەها بسڕێتەوە، بە تایبەتی لەم دەڤەرەی کە ناوی “ڕەشهەڵات”ە یان جیهانی عەرەبی و ئیسلامی؟ من گومانێکی گەورەم لە دڵدایە. بیرمان نەچێت کە ئیسلامی سیاسی بە درێژایی سەدەی بیست نەخشە و ئەندازەسازییەکی هێنایە کایەوە کە بێجگە لە فۆبیا و ترس وتۆقین لە ژنان هیچی دیکەی نەبووە، کە مەرجە بزانین کە ئەو وێنە ناشێرینەی بۆ ژنان کرد بە وێنەیەکی زاڵ و ئەزەلی کە چەندەها سەدە و سیا ساڵی گەرەکە و دەوێت کە کەمەكێ کاڵتر ببێتەوە. ڕێک لەوە دەچێت کە خودی ژن یان گیانی کە بە “عەورەت” ناوزەد کراوە و من و تۆ لەو دەروازەیەوە بووین بە میوانی ئەم دونیایە، ئەم دامێن و کانگای ژیان و سەرتۆپی هەر هەموو چێژەکانیش وەها ترسناک وێنائ کراوە کە لە سێگۆشەی ” بێرمیودا / پەرمۆدا” دەچێت کە کەوتۆتە ناو “ئۆقیانووسی ئەتڵەنتیک”. گوایە گێژەنێکی زێدە قووڵ و دەریالووش و ترسناکە کە هەرچی کەشتی و گەمی و پاپۆڕ هەن: کە نزیک دەبنەوە قووتیان دەدات و هەڵیاندەلووشێت، بگرە فرۆکەکانی ئاسمانیش کە بەسەر ئەو سێگۆشەیەی “بێرمیودا/ پەرمۆدا”یە تێدەپەڕن، بە هەر هەموو سەرنشینەکانییەوە لە ناو خۆیدا نوقمیان دەکات و هەرگیز نادۆزرێنەوە. لە مڕۆکەدا ئەم وێنەێەی کە لە لایەن ڕەهبەرانی ئاییندارە توندڕۆکان بۆ خانمان ڕەسم کراوە زۆر ترسناکترە لەوەی خەیاڵی “ئیبلیس”یش بیگاتێ.\n“هەشتی مارت” بۆ هەر خەڵكێک و نەتەوەیەک مانایەکی کەم و زۆری هەبێت، بۆ ئێمەی نیشتەجێ لە “ڕەشهەڵاتی ناوەراست” ناتوانێت خەمی تاکە بێوەژنێک و تەنیایی قەیرە کچێک بڕەوێنێتەوە، یان فرمێسکی کچۆڵەیەکی برسی و بنێشتفرۆش بسڕیتەوە لەسەر شەقامێکی سیخناخ بە ماشێنی دوا مۆدێل کە ڕەنگە تاوەکو ئێوارەیەکی تاریک هیچ خواپێداوێک بە ڕێکەوت جامی ماشێنەکەی دانەداتەوە و میهرێک بنوێنێت.\nلەمڕۆکەدا (هەشتی مارت) چی پێدەکرێت کە لەسەر ئاستی هەر حەوت کێشوەرەکە قازانجی بازاڕی لەشفرۆشی لە هی چەکی کۆکوژ و و تفاقی جەنگ یەکجار زۆرترە، کە لەمڕۆکەدا کەس لە ڕۆژئاوا بە لەشفرۆش و سۆزانی و قەحپە ناویان نابات، چونکە شوورەییە، بەڵکو پێیان دەگوترێت ” کۆیلەی سپی” کە خۆی هەڵگری مانایەکی ناشیرینترە!\nچیرۆک و ئەفسانە ئاسمانی و سەرزەمینییەکان سەبارەت بە “مـێ” هەرچۆنێک بن، مێژوو سەلماندوویەتی کە مرۆڤایەتی بە گشتی کانیاو و سەرچاوەکەی ژن بووە. هەرچی شتە جوان و ئەزموونە گەورەکانی ناو ژیان و بوون هەن پشکی ژنان تیایدا زۆرتر بووە، کەچی پشکی لە ئازار و کارەسات و فرمێسک خوێن و ئارەقە و ڕەنجی بەباچوو پتر بووە. ئەو کاتەی خانمان بە دەستێک لانکە و بێشکەیان ڕاژەندووە، بە دەستەکەی دیکەیان هەر هەموو دونیایان ڕاژەندووە. کانگا و سەرچاوەی خۆشەویستی بووە، کەچی ڕق و کینە و مەرگەمووشی چنیوەتەوە، هیچ شتێک نییە ڕەنگ و بۆن و دەنگ و تامی خۆشی ژنانی تێدا نەبێت، ئیلهامبەخشی داهێنانی ناوازە بوون، کەچی هێشتا ئێمەی پیاو بۆ خۆمان نەمانتوانیوە ژنان وەک خۆیان بناسین، پتر وەک بوونەوەرێکی سێکسواڵ دەیانبینین نەک مرۆڤ، کانگای هەوەس و شەهوەت و بەس. ژن نەزۆک بێت یان سک و زا بکات، پشکی زۆری هەر هەموو خەم و بەرپرسیارییەتی بەخێوکردن تاوەکو ساڵانێکی دوور و درێژ لە ئەستۆی ئەودایە.\n“هەشتی مارت” چی لەو ملیۆنەها ژنە دەکات کە شەوانە بە زۆردارەکی لە لایەن مێردەکانیانەوە ئەتک دەکرێن؟ ئەوەیان لە دونیای ئێمەدا تێرۆرێکی دەستەجەمعی و گشتگیرە و بە ناوی شەرع و یاسا و ڕێساوە پیادە دەکرێت، بگرە بە ناوی ئاسمانەوە، ئاخر دوا جار گوتمان “حەوا” لە پێناو “ئادەم” خوڵقاوە نەک پێجەوانەکەی، ئادەم کە هێشتا لە ئاسمان بووە، نە ڕاوچی بووە و نە جەنگاوەر، بەڵام کە لەتەک “حەوا”دا سزا دەدرێن و تووڕ هەڵدەدرێنە سەر زەوی، دوای سکوزای دایکە حەوا بێچوویان دەبێت، کەچی ‘`قابیل” دەستی دەچیتە خوێنی ‘هابیل” ی برای و دەیکوژێت، گەرچی هەر هەموو ئەم ئەستێرە نازدارە میراتی خۆیان بووە. هەڵبەتە سک سووتانەکە هەر بۆ حەوا بووە، لەوساوە تاکو ئێستا فەرزەندەکانی ئادەم وازیان لە جەنگ نەهێناوە و بەردەوامیش ڕاوچی بوون، یەكیک لەو خووە خراپانەی ئەو سوارچاک و ڕاوکەرانە “ڕاوەژن” بووە، جا چ لە میانەی جەنگەکان بووبێت کە لەسەر وەختی داگیرکردنی وڵاتان کردوونی بە کۆیلە و کەنیزەک، یان لە کاتی ئاشتییدا کە لە بازاڕەکاندا وەک “کۆیلەی سپی” کڕیونی.\nئایا بە ڕاست شوورەیی نییە کە تاکە یەک ڕۆژ بدەین بە خانمان کە زۆرێک لەوان (٣٦٥) ڕۆژ لە ساڵیکدا دەتلێنەوە؟ چ بە بیانووی ئاهەنگ و شادی بێت، یان بە ناوی ڕۆژی ژنان، کەچی هەر ئەمڕۆ بە ملیۆنەها ژن لە پرسەی نەبڕاوەدا گەرمە شین و واوەیلا دەکەن و شیوەن دەگێڕن، کە بەدەم گریە و زاری و داد و فوغانەوە عەرشی فەلەک دەلەرزێنن، کەچی دڵی پیاوە دڵبەردینەکان نالەرزن کە جەنگەکان بەرپا دەکەن و ناسرەون.. هەرگیزا و هەرگیز!\nچ سەیرە کە لەوەتەی ئێمەی مەردمگەل هەین بە “ئادەمیزاد” ناوزەد دەکرێین، نەک حەوازادە، هەر هەموو شتەکان موڵکی پیاوەکانە، بگرە مەرگ و ژیانیش بە دەستی ئەوانە، خواهانە و شاهانە فەرمان و سزا دەردەکەن، جەنگەکانیش بە فەرمانی ئەوان بەرپا دەکرێن.. بەڵام کە ماڵئاوایی لەم دونیایە دەکەین بە ناوی دایکمانەوە “تەلقین” دەدرێین، نەک لەبەر ئەوەی کە من و تۆ کوڕی دایکمانین.. هەرگیز.. بەڵکو گومان و ترسێکە لەوەی نەکا پلکە “زارێ” دایکم و دایکی تۆی چەلەنگ فاڵیان لە پیاوێکی دیکە خواردبێت و نەک باوکانی خۆمان.. من بۆ خۆم زۆر جاران شەرمێ لە خۆم دەکەم و تەریق دەبمەوە کە سەر بە توخمی ئادەمیزادانم.. ئاخر پشکی ئێمەی نێرینە لە پیسکردنی هەوا و ئاو و خاک: پشکی شێرە، ئەم ئەستێرەیە بە دەستی ئێمە بۆگەنی کردووە و وا بڕوات دەکوژێتەوە، گوایە مرۆڤ جێگر و خەلیفەی خودایە لەسەر زەمین، دەی باشە.. ئەگەر دڕندەی خودا بووایە ج وێرانە خاک و کاولکاری و خوێنبارنێکی دیکەی ساز و گەرم دەکرد، بەڵام ناشزانم ئاخۆ چۆن دەبووم گەر سەر بە توخمی حەوازادە بوومایە.. بەڵام دڵنیام کە تووڕە و غەمگین و یاخی دەبووم، بۆ هەمیشە لەو میوە قەدەغەکراو و حەرامانەم دەخوارد کە بۆ یەکەمجار “دایکە حەوا”ی نەبەرد و سەرکەش و دڵئازا و یاخی دەمی بۆ برد..!!!\n( شێرۆ-ی پلكه‌زارێ)


پەرلەمانتارێکی پارتی: پارتی لێکگەیشتنی لەگەڵ سەدر ئیمزا نەکرد تا یەکێتی لێ ئاگادار کردەوە، بەڵام یەکێتی کشایەوە\nShwan Mihemmed, KDP MP\nئەندامێکی پەرلەمانی عێراق لە فراکسیۆنی پارتی دیموکراتی کوردستان ڕایدەگەیەنێت، گەر پارتی و یەکێتی لەسەر پۆستی سەرۆک کۆمار نەگەنە ڕێککەوتن، کاندیدی پارتی بۆ پرۆسەکە ئامادەیە، پێشبینیشدەکات چوارچێوەی هەماهەنگی کە هێزە شیعە ناڕازیەکانی لەخۆ گرتووە، بەیەکڕیزی نەمێننەوە.\nلەم گفتووگۆیەدا لەگەڵ دەنگی ئەمەریکا، شوان محەمەد پەرلەمانتاری فراکسیۆنی پارتی لە پەرلەمانی عێراق، لەبارەی ئەگەری بەردەوامبوونی ڕێککەوتنی نێوان حیزبەکەی لەگەڵ سونە و ڕەوتی سەدر، دەڵێت "لێکتێگەیشتنی نێوان پارتی و ڕەوتی سەدر و سونە لە قۆناغی یەکەمدا، هەڵبژاردنی دەستەی سەرۆکایەتی پەرلەمانی لێکەوتەوە و پابەندبوونی باشی پێوەکرا، سەدر هەمیشە جەخت لەسەر پێکهێنانی حکومەتی زۆرینە دەکاتەوە، ڕەنگە لێکگەیشتنەکە بەردەوام بێت و هەموو لایەنەکان پابەندبن پێوەی."\nدەربارەی تێکچوونی نێوان یەکێتی و پارتی، لەکاتێکدا بە وەفدێکی هاوبەش چوونە بەغدا، شوان محەمەد وتی "یەکێتی پاشەکشەی کرد، وەفدە هاوبەشەکە کەچووە بەغدا لەلایەن کاک عیماد ئەحمەدەوە سەرۆکایەتی دەکرا، کاتێک جەماعەتی سەدر هاتنە هەولێر، پارتی ڕێککەوتنەکەی ئیمزا نەکرد، وتی هیچ ڕێککەوتنێک ئیمزا ناکەین، تا یەکێتی لە وردەکاریەکەی تێنەگات، یەکێتی سەرەتا تەرەدودی نەبوو، بەڵام لە پڕ بەرەی پارتی و حەلبوسی و سەدری جێهێشت و چوونە بەرەی چوارچێوەی هەماهەنگی، ڕەنگە تەکلیفیان لێکرابێت."\nسەبارەت بە مەترسیەکانی ئاڵۆزبوونی دۆخی عێراق لە حاڵەتی بەردەوامبوونی ڕێککەوتنە سێ قۆڵیەکە و پەراوێزخستنی هێزە شیعیەکان، پەرلەمانتارەکەی عێراقی پارتی دەڵێت "هەموو شتێک لە عێراق چاوەڕوانکراوە، بەڵام ڕەنگە لەکۆتاییدا چوارچێوەی هەماهەنگی بەیەکگرتوویی نەمێنێتەوە، چونکە بێ دەسەڵات هەڵناکەن و دەیانەوێت بەشداربن، لەوانەیە سەدر ڤیتۆی لەسەر مالکی هەبێت، ڕەنگە حەزبکات عامری و عەبادی بەشداری پێبکات، بۆیە ئەو بۆچوونە هەیە کە ڕەنگە چوارچێوەی هەماهەنگی بەیەکگرتوویی نەمێنێتەوە."\nشوان محەمەد پێشبینیکرد، پارتی و یەکێتی لە کۆتاییدا بگەنە دیدگای هاوبەش و ئەوەشی لەبەرژەوەندی هەرێم زانی، ڕوونیکردەوە گفتووگۆ لەنێوان هەردوولا لەسەر ئاستی باڵا بۆ دۆزینەوەی چارەسەرێکی ناوەندی هەیە، چونکە یەکڕیزنەبوون لەزیانی کوردە، وتی "ڕۆژی 25 ی ئەم مانگە، دادگای فیدرالی دوا بڕیار لەسەر دانیشتنی یەکەمی سەرۆکایەتی پەرلەمان دەدات، پێشبینیش دەکرێت بڕیار لەسەر یاسایی بوون و دەستوری بوونی دانیشتنەکە بدات، ڕۆژی 28 ی مانگی داهاتوو دوا وادەیە بۆ هەڵبژاردنی سەرۆک کۆمار، ڕەنگە پارتی و یەکێتی بگەنە ڕێککەوتن."\nلەکۆتایی گفتووگۆکەیدا لەگەڵ دەنگی ئەمەریکا، شوان محەمەد پەرلەمانتاری عێراقی پارتی، جەختیکردەوە "گەر پارتی و یەکێتی ڕێکنەکەون، هۆشیار زێباری کاندیدی پارتیە و پرۆسەکە لەنێو پەرلەمانی عێراق بێ گرفت دەڕوات."


ئه‌ده‌بیات چی پێده‌کرێ؟ /تاهیر بێن جێلوون/ و: ئه‌نوه‌ر عه‌ره‌ب - ئاماژه\nخانه / به شی ئه ده بی کوردی / ئه‌ده‌بیات چی پێده‌کرێ؟ /تاهیر بێن جێلوون/ و: ئه‌نوه‌ر عه‌ره‌ب\nئاماژه2 آوریل 22, 2017\tبه شی ئه ده بی کوردی, ره خنه ی ئه ده بی کوردی ارسال دیدگاه 628 بازدید\nئۆنۆره دۆبالزاک له کتێبی “ورده چاره‌ڕه‌شییه‌کانی ژیانی ژن و مێردایه‌تی”دا ده‌نووسێ: “به پێی ئه‌وه‌یکه رۆمان مێژوویه‌کی تایبه‌تی گه‌لانه، ده‌بێ لاپه‌ڕه‌ی سه‌رجه‌م ژیانی کۆمه‌ڵایه‌تی هه‌ڵده‌یه‌وه تا رۆمان نووسێکی راسته‌قینه‌ت لێ له کل ده‌ربێ”. بشێوییه‌کانی ئه‌م دواییانه‌ی جیهان سه‌رنجی نووسه‌ری بۆ لای خۆی ڕاکێشاوه و [هیوا و ئاواتێکی بۆ نووسه‌ر زیندوو کردۆته‌وه] که به هۆی ئازار و مه‌ینه‌تی جیهان تفروتوونا کرابوون. ئیتر پێویست ناکا نووسه‌ر ته‌نانه‌ت زه‌حمه‌تی گه‌ڕان له لۆیه‌کانی ژێره‌وه‌ی زه‌ینی فلان یان فیسار کۆمه‌ڵگه بکێشێ. هه‌موو شتێک گه‌ییشتۆته سه‌ر رووکار و ئیتر نیازێک به ورد بوونه‌وه نییه. ئه‌و(نووسه‌ر) ده‌بێ گوێ ڕادیڕێ، بنوارێ و پاشان بنووسێ. ئه‌م بشێوییانه به سه‌ر جیهانی فانتازیای ئه‌ودا زاڵ بوون و ئه‌و به خۆی و خامه‌ی ده‌ستییه‌وه بۆ‌هاوده‌نگ بوون بانگهێشت ده‌که‌ن.هاوده‌نگ بوون له گه‌ڵ ئه‌و شته‌ی وا به هه‌ڵپه‌وه ناوی “به‌هاری عه‌ره‌بییان” لێنا، به‌هارێک که له گه‌ڵ شتێک ده‌ستی پێکرد که رۆژنامه‌نووسه‌کان بۆ ئه‌وه‌ی درووشمێکیان چێ کردبێ ناویان نا “شۆرشی یاسه‌مه‌ن”. به سرنجدان به‌وه‌ی که له توونس، ئه‌م گوڵه نازداره هێمای میواندۆستییه. به بڕوای من ده‌سته‌واژه‌ی شۆرش لێره‌دا به هه‌ڵه و نابه‌جێ که‌ڵکی لێ وه‌رگیراوه. له درێژه‌ی باسه‌که‌م‌دا ئاوڕێک له‌م چه‌مکانه ده‌ده‌مه‌وه.\nنووسه‌ر ناتوانێ له دۆخێک دا وا هه‌موو خه‌ڵکی ڕاپه‌ڕیون بێ هه‌مییه‌ت بێ، مه‌گین ئه‌وه‌یکه هێنده سه‌رقاڵی ژێر زگی بێت که ئیتر نه‌زانێ له پاڵ ده‌ستیدا چ هه‌نگامه‌یه‌کیان ناوه‌ته‌وه تا دیکتاتۆره‌کان له وڵات وه‌ده‌ر نێن، ئه‌و دیکتاتۆرانه‌ی وا ڕه‌وا بوونیان گرێ دراوه به پارێزراوی قه‌زایی و درێژی ته‌مه‌نیان.\nهه‌ندێ له نووسران گوێ له خۆیان ڕاده‌گرن. ئه‌گه‌ر مارسێڵ پرۆست بین ئه‌وه شاکارێک به‌جێ دێڵین؛ یه‌کجار که‌من ئه‌و نووسه‌رانه‌ی وا خۆیان بکه‌نه قاره‌مانی سه‌ره‌کی رۆمانه‌کانیان و بتوانن سرنجی ئێمه بۆ لای خۆیان ڕاکێشن و سه‌رساممان که‌ن. به‌ڵام کاتێ خه‌ڵک له ده‌ست ئازار و مه‌ینه‌ت ڕاده‌په‌ڕن، سیاچاره‌یی نووسه‌ر هه‌ر به چاو نایا و سووک و ناڕوا ده‌نوێنێ و ته‌نیا دڵۆپه ئاوێکه له ئوقیانووسی بێ به‌رینی ئه‌و تراژێدیایانه‌ی وا مرۆڤ ده‌یخولقێنێ. مافی ئێمه‌یه که له خۆمان بنووسین، دانی پێدابێنین، هه‌ر ئه‌و جۆره بنووسین که پێی ده‌ڵێن “چیرۆکی ژیانی خۆت”¹ و پشت له‌و دونیایه بکه‌ین که وا تێیدا مرۆڤه‌کان تێکگلاون و ده‌ژین و ده‌مرن. پێگه‌ی ئه‌م ئه‌ده‌بیاته له نێوان قه‌فه‌زه‌ی کتێب فرۆشیه‌کانه، به‌ڵام ئه‌مه ئه‌و ئه‌ده‌بیاته نییه وا مه‌به‌ستی منه، هه‌ر وه‌ها ئه‌و ئه‌ده‌بیاته‌ش نییه که من ده‌ینووسم؛ ته‌نانه‌ت ده‌شزانم هه‌موو شتیک له گه‌ڵ ئه‌وه‌یکه له ناخی نووسه‌ره‌وه سه‌رچاوه ده‌گرێ، خه‌ڵکیش به خۆیه‌وه ده‌گرێ. بۆ به‌رزه‌فری ئه‌ده‌بی، برێک خۆ به که‌م زانین پێویسته و ته‌نانه‌ت به سوودیشه.\nهه‌ندێکیتر له نووسه‌ران گوێ قوڵاخی خه‌ڵکین. ئه‌م ده‌سته‌واژه‌ی “خه‌ڵک”ه که‌متر له‌وه‌ی پێویسته که‌ڵکی لێ وه‌رگیراوه. هه‌موو باس له جه‌ماوه‌ر ده‌که‌ن، له کۆمه‌ڵگه. به‌ڵام له‌وه ده‌چێ له به‌ر ئه‌وه‌یکه ئێمه له وڵاتانی باشوورین، ئێستاش وشه‌ی خه‌ڵکی ئه‌و سه‌نگ و بایه‌خه‌ی خۆی له ده‌ست نه‌داوه و له ناخماندا به هێزه‌وه ده‌نگ ده‌داته‌وه، گوێ قوڵاخ بوون یانی حازر و ئاماده بوون بۆ وتنی قسه‌کان و وه‌رگێڕانی بێده‌نگی ئه‌و پیاو و ژنانه‌ی وا هیوادار و چاوه‌ڕوان ڕاوه‌ستاون تا که‌سێک له ناخی شه‌ودا ده‌رکه‌وێ و له ئازار و داهاتوویان باس بکا.\nرۆژێک کاتێب یاسین (۱۹۲۹-۱۹۸۹) شاعیری ئه‌لجه‌زایری دوای ساڵگارێک دوورخرانه‌وه گه‌ڕاوه زێده‌که‌ی خۆی. پیره پیاوێک که ناسیبوویه‌وه پێی گوتبوو: “ده‌بێژی نووسه‌رم؟ ده‌ی دانیشه و گوێ ڕادێڕه”. نووسین، له قۆناغی یه‌که‌مدا گوێ ڕاگرتنه. نووسین وه‌رگێڕانی ئه‌مری شاراوه‌یه، رازی ئه‌و رۆحانه‌یه که هه‌نێ جار شاعیر و ئافرێنه‌ر ده‌توانێ وه‌چنگی بێنێ و سه‌د مخابن ئه‌گه‌رکوو نووسه‌ر هه‌ڵه بکات یان زێده‌بێژی کا.\nنووسه‌ر شایه‌ته، شایه‌تێکی وریا و بڕێکجار چالاک. ئه‌و ته‌نیا سه‌یری دونیا ناکا، به‌ڵکوو به دیده‌ی هزرینه‌وه لێی ده‌ڕوانێ و ته‌نانه‌ت بڕێکجار به وردبینییه‌وه لێی ده‌کۆڵێته‌وه تا به پاڵپشتی دیناو و ڕۆچوون له قووڵایی خولیاکانی بنووسێت. نووسین له دونیا، به جۆرێک هه‌وڵدانه بۆ تێگه‌ییشتنیش له دونیا. ده‌زانین که زه‌ین له قۆناخی یه‌که‌م دا [دامه‌زراو له سه‌ر] تێنگه‌ییشتنه له دونیا. له‌هانری بێرگسۆن ده‌گێڕمه‌وه: “زه‌ین به هۆی جۆرێك تێنه‌گه‌ییشتنی سرووشتیی ژیان، شکڵی گرتووه” ده‌بێ بڕوامان به ڕاز هه‌بێ و له عه‌قڵ بترسین. هه‌روه‌ها ده‌بێ له‌و که‌سه بترسین وا ده‌ڵێ له هه‌موو شتێک تێگه‌یشتووم و ڕێ و شوێنتان پێ نیشان ده‌دا. وه‌ها که‌سێک دوگماتیک و کۆنه‌په‌ره‌سته، له‌به‌ر ئه‌وه‌یکه پێی وایه ته‌نیا ئه‌و شتانه بوونیان هه‌یه که مسۆگرن. ئه‌و که‌سانه‌ش وا گومان به دڵیان ڕێ نابات بۆ سه‌لامه‌تی کۆمه‌ڵگه مه‌ترسیدارن. بۆ ئه‌ده‌بیاتیش هه‌روا. له‌به‌ر ئه‌وه‌ی نووسین گومان کردنه، گومان کردنێکی به‌رده‌وام؛ یانی تێگه‌ییشتن له‌وه‌یکه حه‌قیقه‌ت وه‌ک گۆیه‌ک وایه که لێمان هه‌ڵدێ و به‌ره‌و لای گومانمان ڕاده‌کێشێ. حه‌قیقه‌ت زۆر جار شیوازێکی مۆته‌ئاسا به‌خۆیه‌وه ده‌گرێ، به سه‌ر سه‌رمانه‌وه باڵ ده‌کێشێ و ئه‌گه‌ر بدره‌وشێته‌وه به تیشکی تفروتوونامان ده‌کا. هێرمان مێڵول له‌و باره‌وه ده‌نوسێ: “حه‌قیقه‌تێک که به بێ چاوپۆشین بێته سه‌ر زار دایمه لێوارێکی تیژ و نالێکی هه‌یه”. ئاشکرایه که چاوپۆشین و حه‌قیقه‌ت ته‌ک یه‌ک کۆ نابنه‌وه. به‌ڵام زۆرجار ده‌سه‌ڵاتداری چاوپۆشین به هێزتره و له پێوه‌ندی نێوان مرۆڤه‌کان چاوپۆشین ئاماده‌تره تا حه‌قیقه‌ت، رۆژانه چه‌ند درۆ، قۆڵبڕین و گه‌نده‌ڵی ئاشکرا ده‌کرێ و ته‌نانه‌ت جه‌نایه‌ت هێنده بۆته باو که دێموکراسیمان وه‌ک نیزامێکی‌هاوژینی نه ته‌نیا تێنه‌په‌ڕاندووه به‌ڵکوو خه‌یانه‌تیشی پێکراوه، سووراوسپیاو کراوه و به لاڕێدا چووه. نووسه‌ر ده‌ست هه‌ڵناگرێ له گه‌ڕانی له ناو ئه‌م خه‌سارناسیی کۆمه‌ڵایه‌تی سیاسییه. ئه‌و تێگه‌ییوه که ئه‌ده‌بیات سنوورێکی هه‌یه و کتێبێک هه‌ر چه‌نده باشیش بێت له به‌رامبه‌ری مافیا، له به‌رامبه‌ری زه‌بوونی زه‌به‌لاحی سیاسی هیچ ده‌سه‌ڵاتێکی نییه. که‌وایه هه‌ر چه‌نده حه‌قیقه‌ت، که ته‌نیا به زمانی منداڵان و شاعیران دێته گۆ، سوکناییمان ده‌داته‌وه، به‌ڵام به هیچ کلۆجێک پێش به بازرگانی و دزی و به لاڕێ دا چوون ناگرێ.\nگومان رێگه‌ی نزیک بوونه‌وه له راستییه‌کانه، گومان و خه‌یاڵ. گومان و ئافراندن. رۆمان شتێک نییه جگه له پرۆسه‌ی ئافراندن که له‌ودا که‌سایه‌تییه‌کان به خامه‌ی رۆماننووس له دایک ده‌بن و ده‌مرن. بڕواپێکراوی ناوه‌کی رۆمان، جیاوازی هه‌یه له گه‌ڵ بڕواپێکردوویی ناو راستییه‌کان. بێ ئه‌وه‌یکه بمهه‌وێ ڕێک ئه‌و قسه‌یه‌ی سێلان قه‌بووڵ که‌م: “من هه‌رگیز دێڕێکم نه‌نووسیوه که فڕی به بوونمه‌وه نه‌بێ”، ده‌توانم ئه‌م ئیده‌یه به‌ربڵاوتر که‌م و بڵێم ئێمه له شه‌وێک ده‌نووسین که به سه‌رماندا زاڵه و شانۆیه‌کی شووره‌یی و ئابڕووبه‌ره‌ی له خۆیدا حه‌شار داوه. که‌واته نووسین ده‌بێته جۆریک ماجه‌راجوویی که له ئێمه‌ی ده‌وێت له نێوان خه‌م و نه‌بوون یه‌کیان هه‌ڵبژێرین؛ هه‌ر وه‌ک ویلیام فاکنێر منیش خه‌م هه‌ڵده‌بژێرم؛ چوونکا دڵنیام سه‌ره‌ڕای هه‌موو ئه‌و له به‌رچاوگرتنانه‌ی وا به درووستی سه‌باره‌ت به مرۆڤ هه‌مانه، ته‌نیا مرۆڤه که باری ئه‌و خه‌مه قورسه له کۆڵ ده‌نێ. من به ئه‌نقه‌ست گه‌شبینی هه‌ڵده‌بژێرم، بێ ئه‌وه‌یکه سه‌باره‌ت به تواناییه‌کانی مرۆڤ تووشی وه‌هم بم، به تایبه‌ت له توانایی مرۆڤ بۆ له به‌ین بردنی گۆی زه‌وی و قڕکردنی‌هاوسێکه‌ی.\nئه‌وه به‌و مانایه نییه که ئێمه ده‌بێ له لایه‌ن که‌سانێکه‌وه بنووسین و ببێژین که له‌وپه‌ڕی به‌رجه‌وه‌ندی ئێمه‌وه ڕاوه‌ستاون. ئه‌و شته‌ی وا فاکنێر “زێدانی زه‌مان”ی ناو لێنا و ئاواش وه‌سفی کرد: “ئه‌و کاته‌ی له ئاویلکه دام، ئازار و ناهۆمێدی ئێسقانه تێکشکاوه‌کان، هه‌ر ئه‌و توێکڵه ڕه‌قه‌یه که تان و پۆی ئاڵۆزی رووداوه‌کانی تێدا حه‌شار دراوه.\nله پێش هه‌موو شتێک‌دا مرۆڤ بۆ مرۆڤ له مشکێک زیاتر نییه. به‌ڵام قوربانی به‌ڕاست نامرێ هه‌ر ئه‌و جۆره‌ی مۆنتێنی ده‌ڵێ “هه‌ر مرۆڤێک”، جیا له‌وه‌ی که چی به سه‌ر دێت، “ئاسه‌واری ته‌واوی دۆخی مرۆڤی پێوه دیاره”. یه‌کێک له ئامانجه‌کانی نووسین دابین کردنی ئازادیمانه. نووسین بۆ ئیمه بێ سزا نییه. ئێمه بۆ ڕابواردن، بۆ چێژ به‌خشین به زل هێز و پاشا و سه‌رۆک کۆماره‌کان نانووسین.\nکاتێ رۆمانێک به راستگۆیی و چێژه‌وه بنووسرێ، ده‌بێ ئاوێته‌ی نیازێکی مرۆڤانه‌ش بێ. ده‌بێ هه‌ڵگری بینراوه‌کان، هه‌ست و هه‌روه‌ها حافزه بێت. هه‌ر کتێبک به نۆره‌ی خۆی هه‌ڵگری به‌ردێکه بۆ قه‌لاچن کردنی بینای حافزه‌ی جیهان. به تایبه‌ت مه‌به‌ستم ڕۆمانه گه‌وره‌کانه، ئه‌و رۆمانانه‌ی وا یارمه‌تییان داین بژین و ئیزنیان پێ‌داین هه‌ر وه‌ک “دۆنکیشۆت لامانچا”ی سێروانتس گه‌وره بین، هه‌ر وه‌ک “هه‌زارو یه‌ک شه‌و”ی ئه‌و نووسه‌ره گوم ناوانه‌ی وا له درێژه‌ی سه‌دان ساڵ به هه‌موو قورنه‌کاندا زه‌فه‌ریان بردوو‌ه، وه‌ک “ئۆلیس”ی جیمزجۆیس، وه‌ک “کاتی له کیس چوو”ی مارسێل پرۆست، وه‌ک “سه‌فه‌ریک بۆ ئه‌وپه‌ڕی شه‌و”ی سێلین، “یادداشته‌کانی رۆژانه‌ی دزێک”ی ژان ژێنه و سه‌ره‌نجام “کێوی جادوو”ی تووماس مان. له‌م پانتیئۆنه² ئه‌و شاعیره مه‌زنانه‌ش ده‌خه‌ینه ژوورێ وا ئاگاییان به مرۆڤایه‌تی به‌خشیوه که زۆر جار لاوازی و بێره‌حمییه‌که‌ی هێنده عه‌یانه که پیاو نازانێ چ بکات و بیر له چی بکاته‌وه.\nپێویستمان به دادپه‌روه‌رییه‌کی سوکنایی نه‌هاتووه.\nده‌گه‌ڕێمه‌وه بۆ به‌هار و یاسه‌مه‌نێک وا به شۆرشیانه‌وه لکاند. نووسه‌ر ناتوانێ ئه‌و ئیزنه به خۆی بدا تا ته‌نیا به هۆی نێو لێنانی شته‌کان فریو بخوات، نووسه‌ر ده‌بێ وردبین بێت هه‌ڵچوونێک به شۆڕش نه‌زانێ.\nئه‌وه‌ی وا له کۆتاییه‌کانی ساڵی ۲۰۱۰ و سه‌ره‌تای ۲۰۱۱ له توونس و میسر ڕووی دا، نه شۆڕش، به‌ڵکوو هه‌ڵچوونێك بوو. هه‌ڵچوون لێره‌دا‌هاوواتای تووره بوونه،هاوواتای ده‌مارگرژییه، ره‌فزی بنچینه‌یی ژیانی سووک و چرووکه. هه‌ندێ له رۆژنامه‌نووسه‌کان له مانای وشه‌کان ورد نابنه‌وه. ئه‌وان حه‌زیان له درووشمه، یانی ئه‌و قسانه‌ی به سانایی لێی تێده‌گه‌ن. له مه‌ڕ توونس باسی شۆڕشی یاسه‌منیان کرد. یاسه‌مه‌ن گولێکی جوانه، به‌ڵام شۆرش شتیکی تره. شۆرش نه سه‌یران له رۆژیکی خۆره‌تاوی دایه، نه نه‌هارێکی سه‌ر چیمنه به دابی جوانی رۆمانتیک؛ نامهه‌وێ گرینگی مێژوویی ئه‌و رووداوانه‌ی وا له میسر و توونس سه‌ری هه‌ڵدا به که‌م بگرم. به‌ڵام تووره بوون جۆریک ئیدئۆلۆژی نییه، کاردانه‌وه‌یه‌کی فیزیکییه، خۆپیشاندانێکه که له ناته‌باییه‌وه دێت، له پشتی هه‌زاران خۆپیشاندان نه حیزبێکی سیاسی هه‌بوو، نه رێبه‌رێک، نه پرۆگرامێک. ئه‌سته‌م بوو جۆرێکی تر بجوولێنه‌وه.\nنیچه ڕسته‌یه‌کی هه‌یه که ده‌یتوانی له نێو ده فه‌رماندا جێ بگرێت و ئیسلامیش ره‌فزی نه‌کردۆته‌وه. لکاندنی ئه‌و فیلسووفه به ده‌قی ئایینی کارێکی نامۆیه به‌ڵام ئه‌م رسته‌یه که من زۆر جار له سه‌ر زمانمه ڕسته‌یه‌کی یه‌کجار گرینگه: “چ شتیک له هه‌موو زیاتر مرۆڤانه‌یه؟ رزگاری مرۆڤ له شه‌رم” (حیکمه‌تی شادان، کتێبی سێهه‌م لاپه‌ڕه‌ی ۲۷۴). ئه‌وه ئه‌وپه‌ڕی رۆژه‌ڕه‌شییه وا هه‌ندێ له ڕێبه‌ران ده‌سه‌ڵاتیان له سه‌ر بنچێنه‌ی سووکایه‌تی کردن به خه‌ڵکی ڕۆناوه. سووکایه‌تی کردن شکاندنه‌وه‌ی هه‌ژارانه، به سووکایه‌تی ده‌یانچه‌وسێننه‌وه، ئه‌وان نه وه‌ک شارۆمه‌ندیک به‌ڵکوو وه‌ک ره‌عیه‌تێک چاو لێده‌که‌ن که به ویستی خۆیان له خزمه‌تیان ده‌گرن. کاتێ که بێن‌عه‌لی به بیانووی شه‌ڕ کردن له گه‌ڵ تێرۆریسمی‌ژێر ده‌سه‌ڵاتی ئیسلام خوازه‌کان، فه‌رمانی به پۆلیس دا هه‌موو دژبه‌رانی ده‌ستبه‌سه‌ر که‌ن و ئه‌شکه‌نجه‌یان ده‌ن و ته‌نانه‌ت بیانکووژن (هه‌ر ئه‌و کاره‌ی وا‌هاوتاکه‌ی موباره‌ک هه‌ر به‌و بێ شه‌رمییه ئه‌نجامی‌دا) ئیمه خۆمان له‌وپه‌ڕی شه‌رم‌دا دۆزییه‌وه. ئێمه له مرۆڤ کوژیدا ده‌تلاینه‌وه، ئه‌و کاته‌ی وا مرۆڤ‌کوژی گشتگیر بیت و سووکایه‌تی و زه‌بوونی له هیچ مرۆڤیکی هه‌ژار خۆش نه‌بێ، ئیمه له به‌ربه‌رییه‌ت‌دا ده‌ژین. وڵامی‌خه‌ڵکی له‌و کاته‌دا‌هاتنه ده‌رێ بوو، به‌ڵام خه‌ڵکی ئه‌مجار له شه‌قامدا تووڕه‌یی له مێژینه‌یان کرده ماتۆری جووله‌ی شۆرشه‌که‌یان.\nچلۆن له شۆرشێک وا له گه‌ڕدایه بنووسین؟\nئاخۆ ده‌بێ چاوه‌ڕێ بین؟ یان به یاری نووسین به‌شداری ئه‌و شتانه بین وا ڕووده‌دا، بیگێرینه‌وه و شرۆڤه‌ی که‌ین، یاکوو لێی ڕاز سڕینه‌وه که‌ین؟ خێرا نووسین مه‌ترسی هه‌ڵه کردنی به‌دواوه‌یه، به‌ڵام من نه‌مده‌ویست ده‌ست له بان ده‌ست دانێم. منیش له سه‌ره‌تاوه به تووندی له ژێر کاریگه‌ری ئیراده‌ی خۆپیشانده‌رانی توونێسی‌دا بووم و وه‌ک زۆربه‌ی خه‌ڵکی له گیانبه‌خت کردنی محه‌مه‌دبووعه‌زیزی خه‌مین بووم. ده‌ستم کرد به نووسینی وتارگه‌لێک له‌و بابه‌ته‌وه، پاشان خۆم له ماڵێ دا لێ حه‌پس کرد و بریارم دا ئه‌و رووداوانه بگێرمه‌وه. بووعه‌زیزی منی داگیر کردبوو. ده‌قێکی ئه‌ده‌بیم نووسی، کورت، بێ ئامانج، بێ هیچ نه‌خش و نیگارێکی سرنجڕاکێش. حه‌زم له ده‌قێکی ویشک و ڕاشکاوانه بوو، وه‌ک جۆریک شایه‌تی دان. له ناو زه‌ینم‌دا وێنه‌ی له بیر نه‌کراوی “دزی دووچه‌رخه”ی ویتۆریو دێسیکا – شاکاری نیئۆرێئالیسمی‌ئیتالیا که پێگه‌یه‌کی جیانی هه‌یه- ده‌هاته پێش چاو.\nله “له گه‌ڵ ئاگردا”³، محه‌مه‌دبووعه‌زیزیم رۆژان و مانگانێک پێش خۆبه‌ختکردنه‌که‌ی له ۱۷ ی دیسامبر ۲۰۱۰ وێنا کرد. ئه‌وه‌ی منی بۆ لای ئه‌م کاره ڕاکێشا، شتێکی ته‌واو هێمایی و تراژیک بوو، شتێک بوو که ئه‌و پشتی پێ به‌ستبوو، ئه‌وی ئاماده کردبوو. چی به سه‌ر ئه‌و پیاوه‌دا‌هاتووه له وڵاتێک که خۆکوشتن تێیدا باو نییه خۆی ئاگر تێبه‌ردا؟ پاشان خۆ له ئیسلام‌دا هه‌ر وه‌ک ئایینه‌کانیتری تاکپه‌ره‌ستی خۆکوژتن حه‌رامه.\nنووسین خراپه که‌متر ده‌کاته‌وه. ده‌نووسین له به‌ر ئه‌وه‌ی له دونیای راستی‌دا ناتوانین ده‌ست ده‌ینه کارێک. ئیمه راستی ده‌گۆڕین و به‌و هیوایه لاسایی ده‌که‌ینه‌وه که خۆمان نزیک که‌ینه‌وه به‌و شته‌ی وا نووسین ده‌یگوازێته‌وه.\nپڕ به‌رهه‌مترین و جوانترین سه‌رده‌می‌شێعر له فه‌ره‌نسه، سه‌ردمی‌خۆڕاگری دژی داگیرکاری فه‌ره‌نسه بوو. له درێژه‌ی ئه‌و شه‌و رۆژه ڕه‌شانه‌دا بوو که رۆنێ شار، پۆل ئێلوار، لویی ئاراگۆن، پی‌یێر ئیمانۆئێل و ئه‌وانیتر جوانترین لاپه‌ڕه‌کانی شێعری فه‌ره‌نسه‌یان نووسییه‌وه.\nله به‌رامبه‌ری تراژێدیای شه‌ڕ یان ئه‌و شۆڕشانه‌ی وا بوونه هۆی مه‌رگی سه‌دان که‌س، وشه‌کان به گوڕوتینه‌وه له ناخی زه‌ینی ئالۆزی ئه‌و شاعیرانه‌وه ده‌ڕژا ده‌رێ و ده‌بووه‌هاوڕێی ئه‌و که‌سانه‌ی وا ده‌مردن و هه‌روه‌ها ئه‌وانه‌ی وا غه‌مبار و ئازیه‌تبار به جێ ده‌مانه‌وه.\nبای ئه‌و شۆرشانه که‌وتووه؛ له لیبی و سووریا، هه‌روه‌ها له یه‌مه‌ن و به‌حرین له خۆپیشانده‌ران به گولله پێشوازی ده‌کرێ. هه‌زاران کوژراو به جێ ماوه و بێ ده‌سه‌ڵاتی دونیا ئاشکرایه؛ بێ ده‌سته‌ڵاتی ئاشکراتری ئه‌ده‌بیاتیش زیاتر دیاره له به‌رامبه‌ر دێوه‌زمه‌ی وه‌ک قه‌زافی یان به‌شارئه‌سه‌د کوڕی حافزئه‌سه‌د وا به ڕه‌شکوژی خه‌ڵکی شاری حه‌مما (بیست هه‌زار کوشته و بێده‌نگی ته‌واوی دونیا) ناوی ده‌رکرد. ئه‌م دێوه‌زمانه هه‌ر که‌سیان‌هاته سه‌ر ڕێ تفروتوونا کرد. ئه‌وان ده‌یانکوشت و ده‌یانزانی که ئه‌گه‌ر نه‌کوژن، ده‌کوژرێن.\nئه‌وان به هۆی جینایه‌ت دژی مرۆڤایه‌تی قاچاخن، هه‌ر بۆیه‌ش، ریسکیان نه‌کرد تا نه‌وه‌ک رۆژێک خۆیان له دادگا ببیننه‌وه. یان ره‌نگه خه‌ڵه‌که‌یان بتوانن ده‌ستبه‌سه‌ریان که‌ن و ڕاکێشی دادگایان که‌ن. به‌ڵام ئێسته ئێمه‌ش له‌م کوشت و بڕه‌دا‌هاوده‌ستین و [له به‌رامبه‌ر ئه‌و جینایه‌ته] بێ ده‌سه‌ڵاتین. به‌ڵام ئه‌ده‌بیات چی پێ ده‌کرێ؟ هیچ کارێک. بێدنگی و کۆڵدان ڕه‌وا نییه. ده‌توانین ریسک بکه‌ین و له سارادا‌هاوار بکه‌ین و بێده‌نگ نه‌مێنین. ڕه‌نگه وشه و ده‌سته‌واژه‌کان له قورسایی ئه‌م ئازارانه که‌م نه‌که‌نه‌وه. ڕه‌نگه ته‌نانه‌ت نووسینه‌وه‌ی بیره‌وه‌ری بێ ره‌حمانه‌تر خۆی وێنا بکات. به‌ڵام ده‌بێ بنووسین، ده‌بێ بڵێین، وێنا بکه‌ین، ده‌ریببڕین،هاوار بکه‌ین؛ ده‌بێ ته‌واوی ئه‌و کارانه به پێویست بزانین. له به‌ر ئه‌وه‌ی پرسی ئه‌و ژن و پیاوانه‌یه وا ده‌یانکووژین، قسه له سه‌ر ئه‌و بنه‌ماڵه ئازیه‌تبار و دڵ به سوێیانه‌یه، قسه له سه‌ر ئه‌و غه‌مه قورسه‌یه وا رۆح داگیر ده‌کا.\nخۆرخێ سێمپرون له ئاندرێ مالرۆ ده‌گێڕێته‌وه که: “من به دوای شوێنێکی هه‌ستۆکی رۆحم ده‌گه‌ڕام ئه‌و شوێنه‌ی وا خراپه‌ی بێ شه‌ریک له گه‌ڵ برایه‌تی ناته‌بایه و دژیه‌تی”. من پێم وایه خراپه‌ی بێ شه‌ریک پێویستی به هه‌بوونی رۆح نییه. ئه‌و خراپه‌ی بێ شه‌ریکه بۆیه رۆحی نییه. ئه‌ده‌بیات ئیده‌کانی خۆی هه‌ر له‌و دژایه‌تییه وه‌رده‌گرێ. و له ئاکامیش‌دا له ژان ژێنه ده‌گێڕمه‌وه: ئێمه هونه‌رمه‌ند نین، مه‌گین ئه‌وه‌یکه له ڕؤژه ره‌شییه‌کی گه‌وره‌دا نوقم بین.” ئه‌ده‌بیات لێره‌یه. نه بۆ جێبه‌جێ کردن یان ئاگا لێبوون، به‌ڵکوو ته‌نیا بۆ ئه‌وه‌ی لێره بێت تا ئه‌و وه‌همه به ئێمه بدات که ئاغای چاره‌نووسی خۆمانین؛ وه‌همێک که به‌ڕاستی هه‌ڵه‌یه و یه‌کجار دووره ده‌ست.\nنووسه‌ر شایه‌تحاڵی سه‌رده‌می‌خۆیه‌تی. من ده‌ست له ڕوانینی سه‌رده‌می‌خۆم هه‌ڵناگرم، به‌ڵام ئه‌وه پێوه‌ندی به سه‌رده‌م و ئه‌و کاره هه‌یه وا نووسه‌ر ده‌یکا. شایه‌تی دان به ته‌نیا کیفایه‌ت ناکا، لانیکه‌م به‌و جۆره‌ی من له رۆلی نووسه‌ر حالی هه‌م. ده‌بێ زۆر له‌وانه زیاتر ڕۆیشت و به ئازایه‌تییه‌وه ئه‌و شتانه‌ی وا نابیندرێ ته‌رجه‌مه که‌ین. شاعیر ئه‌و که‌سه‌یه وا حه‌قیقه‌ت ده‌بینێ، هه‌ر چه‌ند شته‌کان وه‌ها لێک و له‌بار کراوه تا ئه‌و له نێوان ده‌نگه‌کان و ته‌م ومژ و ڕواڵه‌ته‌کاندا ون بێت، ره‌نگه شێعر له‌بارتر بێت تا له گه‌ڵ ئێمه له جیهان بدوێ، به‌ڵام مه‌گه‌ر ئێمه له سه‌ده‌یه‌ک دا چه‌ند که‌س به شاعیر ده‌زانین؟ کێشه‌که ئه‌لێره‌دایه. هه‌ر ئه‌و کێشه‌یه له شێعر و له فه‌لسه‌فه‌شدا هه‌یه. رۆژانه ده‌بینین له کۆمه‌ڵگه‌ی شانۆگه‌ریمان کۆمه‌ڵێک فیلسوف وه‌دیار ده‌که‌ون؛ ته‌نانه‌ت که‌سانێک هه‌ن که وه‌ک “فیلسووفی نوێ” پێناسه ده‌کرێن. تۆمه‌ز تێڕامان و ئافراندنی شێوازێک (گوتارێک له بابه‌ت شێوازێکه‌وه) پێوه‌ندی به مۆد یان ئه‌و شه‌پۆلانه‌وه هه‌یه که پێیان ده‌ڵێین “نوێ”. هیچ کام له‌وانه جددی نین.\nگه‌وره‌ترین فیلسووف به‌و جۆره‌ی من ده‌یناسم‌هایدگێره. هه‌موو ئه‌وانه‌ی دوای ئه‌و‌هاتوون له سه‌ره‌تای ڕێ دان و هه‌ڵبه‌ت نکۆڵی له گرینگییان ناکرێ. بیر له‌هابێرماس ده‌که‌مه‌وه، به فۆکۆ، به ژاک دریدا یان به دێلۆز. فه‌لسه‌فه و شێعر هه‌رکیان یه‌کن. هه‌رکیان هزرێکی نالێبورده‌یین، بێ سپاردنی هیچ ئاوانسێک، و ڕێک له‌و په‌ڕی زه‌مانی ئێستادان که جیهانی دووپاته‌بوومان بۆ ده‌ڵێنه‌وه؛ له ئه‌ره‌ستوو و ئه‌فلاتوونه‌وه تا ئێستا.\nکاتێ مێژوو به هه‌نگاوی بڵینده‌وه به‌ره‌و پێش ده‌ڕوا، کاتێ غافڵگیرمان ده‌کا و ئێمه به‌ره‌و ئاسۆی تا ڕاده‌یه‌ک خاکه‌سارانه‌مان ده‌گه‌ڕێنێته‌وه، ئه‌مری خه‌یاڵی دێته مه‌یدان، رۆمان ده‌بێته پێویستی، نه بۆ شرۆڤه‌ی جیهان، به‌ڵکوو بۆ‌هاوڕێ بوون ته‌ک زه‌مانی مێژوویی.\nنووسین. هه‌ندێ ده‌نووسن تا شێت نه‌بن، هه‌ندێکیتر له‌به‌ر بێ ده‌سه‌ڵاتی ده‌نووسن، هه‌ندێکیش وه‌ک بێکێت ده‌نووسن له به‌ر ئه‌وه‌ی “ته‌نیا به کاری ئه‌وه دێن”، هه‌ندێکیش وه‌ک فاکنێر گیرۆده‌ی “تارمایی سیحراوی و گه‌پجاری جیهانه”. له ئاکامیش‌دا هه‌ن ئه‌و که‌سانه‌ی وا ده‌نووسن له به‌ر ئه‌وه‌ی سوکناییان پێدانایا و له نێوان کۆگای وشه‌کان‌دا گیان ده‌سپێرن. هه‌ندێ له سه‌ر ئه‌و بڕوایه‌ن که ده‌توانن مرۆڤه‌کان بگۆڕن، به‌ڵام ئیسپینۆزا له کۆنه‌وه خه‌به‌ری پێداوین که: ” هه‌ر بوونه‌وه‌رێک تامه‌زرۆیه له زاتی خۆی ئاگاداری بکا.هاوڕێکه‌شمان تۆماس بێرنهارد به‌رله‌وه‌ی به‌جێمان بێڵی، گه‌لێ جار پێی ده‌وتین: “هیچ نووسه‌رێک کۆمه‌ڵگه‌ی نه‌گۆڕیوه. هه‌موو نووسه‌ران شکه‌ستیان خواردووه. ته‌نیا نووسه‌رانی شکه‌ست خواردوومان هه‌یه”.\nزانست ئێمه به هێزتر ده‌کا. ته‌نیا نووسه‌ره خراپه‌کان بروایان به پێچه‌وانه‌ی ئه‌و قسه‌یه‌یه، له به‌ر ئه‌وه‌ش نابێ له نووسین ده‌ست هه‌ڵگرین. به پێچه‌وانه، ده‌بێ زیاتر له هه‌موو کاته‌کانی‌تر بنووسین و ده‌بێ هه‌موو کارێک بکه‌ین تا شتی جوانتر بنووسرێ. نووسینێکی به‌هێز. ته‌نانه‌ت ئه‌گه‌ر بنیاده‌م حه‌زی له‌وه بێ له ڕواڵه‌تدا، و له ناحزیدا بمێنێته‌وه. به‌و حاڵه‌شه‌وه گاگا پێش دێ که هه‌ر ئه‌و بنیاده‌مه ئێمه سه‌رسام بکات و کاریگه‌ریمان له سه‌ر دانێ. ئه‌وه هه‌ر ئه‌و شته‌یه وا له درێژه‌ی ئه‌م به‌هاری عه‌ره‌بییه‌دا رووی دا و به خوێنی ئه‌و بێتاوانه درێژه‌ی ده‌بێ که سه‌ربازانی لیبی و سووریا ڕۆژانه به حیسابی بینه‌رانی بێ ده‌سه‌ڵاتی دونیای ده‌نووسن.\nئافراندنی ئه‌ده‌بی نووکی سرنجی ده‌خاته سه‌ر دۆخی مرۆڤ که بریتییه له پێوه‌ست بوون به‌و دۆخه، په‌یجووری بوومه‌له‌رزه‌کانی، دۆزینه‌وه‌ی هێما و ترووسکه‌یه‌ک له هیوا و نووسین. له‌وه ده‌چێ هه‌ر ئه‌م تاوانانه‌ی دژی مرۆڤایه‌تی کراوه ده‌بێ بێته ناو ئه‌ده‌بیاته‌وه. مرۆڤکوژان دایمه هه‌ن و هه‌ژماری ئه‌وانه‌ی وا له پێخه‌فی خۆیاندا نامرن بێ ژماره. نووسه‌ر عیلاجی نییه جگه له‌وه‌ی له گه‌ڵ ئه‌و کێشانه ئاوقا بێت. ئه‌و ده‌نووسێ، له به‌ر ئه‌وه‌ی ئه‌رکی ئه‌و نووسینه و ئه‌گه‌ر بلوێ ده‌بێ ئه‌و کاره به‌وپه‌ڕی راستی و له‌وپه‌ڕی هیواوه به زه‌وقی خۆی ئه‌نجامی‌دات.\n(۲) په‌رسگه‌یه‌ک که یۆنانی و رۆمییه‌کان بۆ خۆدای خۆیان چی کردبوو\n(۳) Par le Feu\nتاهیر بێن جێلوون/ و: ئه‌نوه‌ر عه‌ره‌ب\nسه‌رچاوه: مانگنامه‌ی ژیلوان ژماره ۷\nئه‌ده‌بیات ئه‌نوه‌ر عه‌ره‌ب ئۆنۆره دۆبالزاک به‌هاری عه‌ره‌بی تاهیر بێن جلوون توونێس سێلان شۆڕش کاتێب یاسین مارسێڵ پرۆست محه‌مه‌دبووعه‌زیزی نووسین نیچه هایدگێر\t2017-04-22\nبرچسبئه‌ده‌بیات ئه‌نوه‌ر عه‌ره‌ب ئۆنۆره دۆبالزاک به‌هاری عه‌ره‌بی تاهیر بێن جلوون توونێس سێلان شۆڕش کاتێب یاسین مارسێڵ پرۆست محه‌مه‌دبووعه‌زیزی نووسین نیچه هایدگێر


بەلجیکا.. خێزانێک بە سێ زمانی جیاواز قسەدەکەن\nهەولێر.. دوو حاڵەتی نوێی توشبوون بە کۆرۆنا تۆمارکرا\nوەزارەتی تەندروستیی هەرێم: گوندێك كەرەنتینە كرا\nسعودیە.. مزگەوتەکان بە رووی نوێژخوێناندا دەکرێنەوە\nسلێمانی.. توشبوویەكی دیكەی کۆرۆنا تۆماركرا\nپێنجوێن..گەنجێك لەکاتى مەلەکردندا خنكا\nئایا سلێمانی دەچێتە شەری ئەمریکا و ئێرانەوە؟\n5/20/2019 12:06:04 AM\n26786 جار خوێندراوەتەوە\nلە ھەر کات و ساتێکدا بێت تا کۆتایی ساڵی نوێ ئەمریکا وئێران ئەگەر نەچنە شەری راستەوخۆ و رووبەروبونەوەوە، بێگومان ھێندە پەتی نێوانیان کورتدەبێتەوە کە پێدەچێت بە وتارێکی ھەینی ئیمامێکی شیعە لە نەجەف ئەو پەتەش بقرتێت.\nئەو شەرە روودەدات کە رووبەرووبونەوەی نێوان دوو لەھەرە زلھێزە گەورەکانی جیھانە کە یەکێکیان نوێنەرایەتی جولەکە و چەپگەرایی و بیرو فکرەی رۆژئاوایانەیە، یەکێکی تریشیان نمزیندەی بیری کەلتوری و ئاینی رۆژھەڵاتی ناوەراستە کە ئێرانە و دەوڵەتەکەی بە دەوڵەتی ئیسلامی راستەقینە ناو دەبات.\nئەمریکا شەرەکەی لە رووی ئابوریی و سیاسیەوە لە جیھاندا و لە ناوخۆی ئێرانیشدا دەستپێکردووە نایەڵێت نەوتی ئێران بروات ئێستا ئێران ٥٠٠ بەرمیل دەنێرێت کە تا مانگی ٧ ئەوەش نامێنێ لە رووی سیاسیشەوە سزای قورسی دۆستەکانی دەدات کە ئێرانی زۆر تەنھا کردووە.\nلەلایەکی ترشەوە ئێران ھەموو ھێزە سیاسی و ئابوریەکەی لە ھەرەشە میدیایەکاندا ھێشتوەتەوە کە بەراستی راستیەکان لە خەڵکی رەش و رووتی وڵاتەکەیان دەشارنەوە کە بەراستی خومەینی و ویلایەتی وسولویمانیش باشدەزانن، کە ئێران خەریکە یەکسان دەکرێت بەسفر.\nلە سەردەمی باراک ئۆبامادا کە بەسەردەمی گڵۆباڵیزمەبوونی ئێران بوو ئێرانیەکان قازانجی زۆریان لە رێککەوتنی ئەتۆمی کرد پارەی زۆریان دەسکەوت بەپارەکەش موشەکەکانی ( کروز١-٢-٣ و شەھاب١-٢-٣ کرمان ١-٢-٣ ) ی پەرەپێدا ئەمانەش لە ناوئێراندا لە نمایشەکاندا دەرکەوتن.\nچەک وموشەکەکانی ئێران لەو ناوچانەدا بڵاوەیان پێکراوە کە راستەوخۆ دەتوانن ئیسرائیل وئەمریکا بکاتە ئامانج، بەمەش بەشێکی زۆر لەو شەڕە ناوچە کوردیەکانی ئێران و باشوری کوردستان دەکاتە ئامانج کە لێرەدا بەوردی باسی ناوچەکان دەکەین کە چۆن سلێمانی دەکەوێتە بەر رەحمەتی شەری ئێران و ئەمریکا.\nچەکەکانی ئێران زۆربەیان رووسین یانی زیاتر لە %٨٥ یان بەرھەمیی روسیان و ئەوانیتریش تەولدی ئێران نین، بەڵکو ئیجتیماعی ئێرانن بۆیە ئێران ئەو چەکانەی کە ھەیتی خۆشی دەزانێت جگە لە (شەھاب و کروز و کرمان)ھیچ چەکێکیتری لەم شەرەدا کەڵکی نییە.\nئەم موشەکانە سێ جۆرن مەودا کورت و مەودا مامناوەند و مەودا درێژ کە خۆیان دەڵێن شەھاب ٣ و کروز سێ دەگاتە کیشوەی ئەمریکا، بەڵام لە راستیدا ھیچکام لەو چەکانە ھێشتا تاقینەکراونەتەوە بۆیە خەتەریەتی گەورەی وەھایان لەسەر خودی ئەمریکادا نییە.\nچەکەکان زۆربەیان مەودا کورت و مامناوەندن ھەربۆیە لەرێگەی ئەو ھێزانەی کە لە ژێر فەرمانی ئێراندا لەناوچەکەدا پێگەیان ھەیە وەک(حیزبولڵا لە لوبنان - حشدی شعبی لە عێراق - بەرەی نوسەر لە سوریا)ھەروەھا ئەوانیتر موشەکەکانیان بە ئاراستەی ئیسرائیل و بنکە سەربازیەکان وھەروەھا سعودیە ئامادەکردووە.\nزانیاریەکان باس لەوە دەکەن کە چەکەکان بۆ ئەوە بەکار دەھێنرێن کە دژی راستەوخۆی ئیسرائیل و ھەروەھا بنکە سەربازیەکانی ئەمریکا بەکار بھێنرێن بۆ ئەوەی زیانی گەورە لە شەرەکەدا بە ئەمریکا بگەیەنن ھەوڵدەدەن موشەکەکان بخەنە دەرەوەی سیستمی پاتریۆت و سیستمەکانی دیکەی دژە موشەکەوە.\nچۆن چەکەکان بەکار دەھێنێ\nئەو چەکانی کە ئێران لە رۆژھەڵاتی ناوەراستدا جێگیریکردوون مەترسی راستەقینەن لە سەر بنکە سەربازیەکانی ئەمریکا لە سوریا، ئەمریکا ٨ بنکەی سەربازیی و ھەواڵگری گەورەی ھەیە کە ئەمریکی زۆر زۆری لێیە، ئێرانیش موشەکی شەھاب١-٢-٣ ی بردووەتە سوریا. دوو ئامانجیان ھەیە، راستەوخۆ ئاراستەی تەلئەبیب وبنکەی کۆبانێ و عەین ئەسەدی ئەمەریکای دەکەن. ئێران لە سوریا زیاتر لە ١٠ ھەزار موشەکی مەودا کورت و مامناوەندی حەشار داوە و تا ئێستاش ئیسرائیل ١٣جار ھێرشی موشەکی کردووەتە سەر موشەکەکان و لە ناوی بردوون.\nلە دەریاشدا موشەکی کروز و شەھابی ئامادەکردووە کە دەتوانێت کەشتیەکانی ئەمریکا و پاپۆرەنەوتیەکانی سعودیە بکاتە ئامانج و ھەروەھا موشەکەکان ئاراستەی ریازی پایتەختیش بکات.\nگرنگترین شوێن کە موشەکی شەھاب و کروزی لێیە و وەزۆرترین موشەکن ژمارەیان لە ١٥ھەزار موشەک تێدەپەرێت عێراقە لە عێراقدا لە شارەکانی (بەسرە موسڵ نەجەف و سلێمانی) ئێران موشەکی جێگیر کردووە دژی ھەر ٩ بنکەکەی ئەمریکا لە عێراقدا بەکار دەھێنرێن کە بنکەی کەی وەن لە کەرکوک گەورەترین بنکەیانە کە ئێران زۆر مەبەستیەتی.\nئەو موشەکانەی ھاتوونەتە ناوعێراقەوە پێناچێت سیستمی دژەموشەکی بتوانێت بەشێکیان کۆنترۆڵ بکات، چونکە موشەکەکان ھاتوونەتە ناوخۆوە و نزیک مەودان و لەگەڵیشیاندا ئاراستەگرن، بۆیە پێدەچێت ئەو موشەکانی کە لە سلێمانیدا ھەن ئاراستەی کەیوەن بکرێن\nئایا شەر دێتە سلێمانی\nلە سنوری پارێزگای سلێمانی، ئێران لە سەر سنورەکان زێاتر لە ١٥ بنکەی سەربازی گەورەی ھەیە ژمارەیەکی زۆر چەک وموشەکی زۆر گەورەو تۆقێنەری لێێیە.\nلەناو پارێزگاشدا چەندین بنکەی گەورەی ھەواڵگری گەورەیان ھەیە کە بەبەردەوام زانیاری ورد لەسەر ئەمریکا و ئیسرائیل کۆدەکەنەوە و پەخشی دەکەنە شار و بەھێزترین بنکەکانی ئەو وڵاتەن.\nئەمریکا پێشتر بەرپرسانی زۆنی سەوزی لە مەترسی ھەبوونی ئەو بنکانە ئاگادار کردوەتەوەکە دەبێت دەسەڵاتداران کاری جدی لەبەرامبەریان بگرێتەبەر و ھەروەھا شەری ئەو بنکانە بکەن کە نەمێننەوە.\nسلێمانی باجی ئەو بیرکردنەوانە دەدات کە دەیانوت شارەکە بە تاران و مۆسکۆوە ببەستنەوە ئەوەش ئەمریکیەکانی نیگەرانکردووە وپێدەچێت ئەمریکا بەھیچ شێوەیەک ئەوە قبوڵنەکات کە چەند گەورە کەوتووە لەسەر شانی سلێمانی.\nلەئەگەریی رووبەرووبونەوەی ئەو دوو واتەدا عێراق سوریا و تورکیا وھەرێمی کوردستان و سعودیە و لیبیاش دەکەوێتە شەرەوە لەژێر ھەژمونی ئێراندا پێدەچێت پارێزگای سلێمانیش بریاری قورسی بەر بکەوێت چەکە ماڵوێرانکەرەکانی ھەرلا بەسەر ئاسمانی شارەکەدا دێن و دەرۆن.\nیانی پێشوەرزی یەکەمی گۆرانکاریەکان دەبێت سلێمانی بریاری یەکلاکەرەوە بدات بۆ پاراستنی ئەمنیەتی خۆی و ھەروەھا دوربێت لەشەرێکی گەورەی ماڵ وێرانکەر، ھەرچەندە بەرپرسانی ئەم شارە باش ئەوە دەزانن کە ئێران دەبێت دوربکەوێتەوە لە سلێمانی چونکە شارەکە بەرگەی ھیچ ھەرەشە و شەرێکی تر ناگرێت و عاقڵانەش لەودۆسیەیەدا مامەڵە دەکەن کە نایەڵن ببێتە بەرداشی ململانێیەکی گەورە و گران .\nستراتیژیەتی سلێمانی ھێندە گرنگە کە دەتوانێت کۆتای بەدوریانی دەسەڵاتی ئەوروپا و رۆژھەڵات بھێنێت واتە پردی یەکلاکەرەوەی ئاراستەی ھەرێمە، ئاخۆ روودەکاتە بلۆکی رۆژھەڵات یاخود رۆژئاوا کە ئەمریکا لەوە دەترسێت ئەم شارە رۆژھەڵات ھەلبژێرێت ئەوەش ئەو شارە لەژێر رەحمی موشەکەکاندا دەھێڵێتەوە.\nھەوڵی گەورەی ئەمریکا ھەیە بۆ ئەوەی ئێرانییەکان ئێرە چۆڵبکەن و ئەو شارە نەکەن بە بەشێک لە ھاوکێشەی شەڕی خۆیان و ئێرانیەکان، بەڵام ئەو پەیوەندییە ئابورییە بەھێزەی لەنێوان سلێمانی و تاراندا ھەیە زۆر قورسە دەسبەرداری ببن.\nکەشناسی هەرێم: دابەزینی پلەکانی گەرما بۆ ژێر سفری سیلیزی راست نییە


کرێی خزمەتگوزاری نۆ پرۆژەی دیکە لە هەولێر کەمکرایەوە\n- پارێزگای هەولێر: "لەرۆژی 13ی ئابەوە ئەو پرۆژانە دەبێت بەو نرخە نوێیانە کرێی خزمەتگوزاری وەربگرن، هەر پرۆژەیەک پابەند نەبێت رێککاری یاسایی لەدژ دەگیرێتە بەر".\nHawkar Yaseen | 13.08.2020\nلە فەرمانە کارگێڕییەکەی پارێزگاری هەولێردا هاتووە "دوابەدوای فەرمانی کارگێڕییمان لە رۆژی 20ی حوزەیران تایبەت بە کەمکردنەوەی نرخی خزمەتگوزاری لەلایەن لیژنەی بەدواداچوون و دانانی نرخ بۆ پرۆژەکانی نیشتەجێبوون لە هەولێر، لیژنەکە وەک قۆناغی دووەم و بەردەوامبوون لە کارەکانیان سەردانی نۆ پرۆژەی دیکەیان کرد و پاش هەڵسەنگاندن بۆ سەرجەم بڕگەکانی خزمەتگوزاری کە پێشکەش دەکرێت لەناو پرۆژەکان، نرخەکەیان دیاریکرد".\nپرۆژەکانی نیشتەجێبوون نرخی خزمەتگوزاری


كەركوك، و پارێزگار و دەسەڵاتەكانی – تۆڕی میدیایی خەڵک\nكەركوك، و پارێزگار و دەسەڵاتەكانی\n2019/07/03 - 9:42 PM\nلەدوای (۱٦)ی ئۆكتۆبەری ساڵی (۲۰۱۷) ولەدەستدانی نیوەی خاك وخەڵكی كوردستان بەكەركوكی دڵ وقودسی كوردستانیشەوە ، ئیتر ململانێیەكی نالۆژیكی وناشەریفانە دەستی پێكرد لەسەردانانی پارێزگارێكی كورد بۆكەركوك لەنێوان پارتی دیموكراتی كوردستان ویەكێتی نیشتمانی كوردستان ، كەهەموو ئاستەكانی گرتەوە .\nبەبڕوای من گەركوردێك بكرێتەپارێزگارو وەك پشكی حیزبیش وەربگیرێت ، ئەوابەركەوتەی یەكێتی نیشتمانیە لەبەردوو هۆكار یەكەم هەموان بەپارتیشەوە ئەوەدەزانن كەیەكێتی لەوشارەدا جەماوەریترەو لەدواین هەڵبژاردنی ئەنجومەنی نوێنەرانی عێراقیش لەكۆی (۱۲)كورسی كەبەركەوتەی پارێزگاكەیە یەكێتی بوەخاوەنی (٦)كورسی واتا نیوەی كورسیەكانی كەركوك .\nبەڵام چەند پرسیارێك لێرەدا خۆی قوتدەكاتەوەو پێویستیان بەوەڵامی جدییە، ئیترنازانم پارتی ویەكێتی شەن وكەوی پرسیاروئەگەرەكانیان كردوە، یان لەم بابەتەشدا وەك هەموو ڕوداووپێشهاتەكانی تر بێ پلان وبێ پیلانن .\nپرسیار ئەوەیە ؛\nئایاكەشارەكەبەتەواوی وپێش شانزەی ئۆكتۆبەركەئیدارەكەی لەلایەن كوردەوەبەڕێوەدەبرابەپارێزگارو زۆربەی بەڕێوەبەرایەتیەكانیشەوە چی بۆكەركوك كرا ؟ و سەدی چەندی ماددەی (۱٤۰)ی دەستوری عێراق جێبەجێكراوە ؟\nئایا لەئێستادا كورد لەوشارەدا چ دەسەڵاتێكی سیاسی وسەربازی هەیە ؟ و بەهێزی ولاوازییەكەی بەبەراورد بەپێش (۱٦)ی ئۆكتۆبەر چەندەوچۆنە ؟\nئایایەكێتی وپارتی ساڵ ونیوێك زیاترە ململانێیانەو ڕێكنەكەوتوون لەسەردانانی پارێزگارێك بۆكەركوك ، ئەوەیان زانیوە كەمترلەو ماوەیەی ماوە كە هەڵبژاردن بكرێت بۆئەنجومەنی پارێزگاكانی عێراق بەكەركوكیشەوە ؟\nتۆبڵێیت گەرپارێزگارێكی كورد بۆشارەكە دابنرێت بتوانێت ئەوكارەنایاساییانەی لەدوای (۱٦)ئۆكتۆبەركراون لەسنوری پارێزگاكە هەڵیانبوەشێنێتەوەوڕاستیان بكاتەوە ؟\nئایالەلایەن حكومەتی ناوەندو لایەنەپەیوەندیدارەكانیەوە تاچەند هاوكار ویاریدەدەری ئەوپارێزگارەكوردە دەبن لەكاروبارەكانیداو هەڵوەشاندنەوەی ئەوبڕیارەنایاساییانەی دەركراون وگەڕاندنەوەی ئەوبەڕێوەبەرەكوردانەی كەلەسەركارەكانیان دورخراونەتەوەولادراون ؟\nپرسیارگەلی تری تایبەت زۆرن بەڵام ئێمەتەنها ئاماژەمان بەهەندێكیان داوە ، بۆیە بمانەوێت ونەمانەوێت ، پێمانخۆشبێت یان نا دانانی پارێزگارێكی كورد بۆ كەركوك لەم هەلومەرجەی ئێستادا گەر كوردێكی سۆپەرمان ئاساش بێت ڕایكردنی كارەكانی بەسانایی نزیكەلە ئەستەم و ڕووبەڕووی دنیایەك چەندوچون دەبێتەوەو زاڵبونیش بەسەریاندا ئاسان نیە .\nبۆیەخوازیارم بەزوویی پارێزگارێكی كورد بۆشارەكەدابنرێت ،و هیوادارم بەدەمەوەهاتنی پارتیش بۆدیاریكردن ودانانی پارێزگاری شارەكە تەنهاوتەنها لەبەر خاتری زووپێكهێنانی حكومەتی هەرێم و چوونەژێرباری یەكێتی نەبێت وبەس بۆبەشداریكردنیان .\nخوازیاریشم لەنوێنەرانی كورد لەبەغداد هاوكاروپشتیوانی ڕایكردنی كاروبارەكانی پارێزگاری نوێی كەركوك بن وهێندە بیرتەسكانەوحیزبیانە بیرلە ئایندەی ئەوشارەو خەڵكەستەمدیدەكەی نەكەنەوەو چیدیكە خاك وخەڵكەكەی نەكەنە قوربانی ململانێ حیزبیەكانی خۆیان ، چونكە كەركوك خوێن لەجەستەی دەچۆڕێت و خەڵكەكەشی بەتەواوی نائومێددەكەن .\nلەكۆتاییدا پێویستە ئەوڕاستیەبڵێین كەلەدوای پڕۆسەی ئازادی عێراقەوە تاكو نەمانی دەسەڵاتی كوردی لەوپارێزگایەدا كورد نەتوانیبوی ئیدارەیەكی سەركەوتوی شارەكەبكات ، و نەپلانیان هەبوو بۆئایندەی شارەكەو ڕێگەخۆشكردن بۆژیانێكی پێكەوەیی لەنێوان پێكهاتەجیاوازەكانی پارێزگاكە تاكو لانی كەم سۆزێكی ڕاستەقینەیان لەزیهینیاندا بەرامبەر بەكوردو ئیدارەی كوردی بچەسپایەو بونایەتە هاوكارێكی باشی نەتەوەی كورد.\nماوەتەوەبوترێت كورد بۆكەركوك وناوچەدابڕێنراوەكان پێویستی بەكوردبون ، یەكڕیزی ، تەبایی و پێكەوەژیانی ڕاستەقینەیە ، نەك حیزبایەتی ، جودایی ، ململانێی ناشەریفانەو چاڵ هەڵكەندن وپاشقولگرتن لەیەكدی .\nشین نییه بۆ قوباد تاڵه‌بانى


به‌شێن مالپه‌ری – مالپه‌رێ خابير\nسەرەتا / به‌شێن مالپه‌ری\n23كاتژمێر پاش\tنوچه 0\nئیگۆر کۆناشینکۆڤ، په‌یڤدارێ وەزارەتا بەرگریا رووسیا راگه‌هاند، له‌شكه‌رێ وه‌لاتێ مه ب ته‌مامى ده‌ڤه‌را پیشەسازی یا ئازۆڤستالی و باژێرێ ماریوپۆلی لسەر دەریایا ئازۆڤ كۆنترۆلكر. کۆناشینکۆڤ گۆت، رۆژا 20ـی گۆلانێ دوماهیك گروپێ له‌شكه‌رێ ئۆكرانیا كو ژ 531 كه‌سان پێکهاتبوون خوه رادەستی له‌شكه‌رێ رووسیا کر.\nرێڤه‌به‌را گشتى یا ده‌زگه‌هێ مینان راگه‌هاند: ل گه‌له‌ك ناوچه‌یێن پارێزگه‌ها دهۆكێ په‌كه‌كێ و توركیا مین و تى ئێن تى چاندینه و وه‌لاتیێن دهۆكێ دبنه قۆربانى. شیلان سامر، رێڤه‌به‌را گشتى یا ده‌زگه‌هێ مینان ل پارێزگه‌ها دهۆكێ بۆ گاڤ نیوز گۆت: ئه‌و نه‌شێن پشتراست بكه‌ن مینێن ب وه‌لاتیان ڤه دپه‌قن یێن توركیا …\nلدیڤ داتایێن بازاڕێ جیهانیێ پەتڕۆلێ، بهایێ ئێک بەرمیلا پەتڕۆلا خاڤا برێنت ب ١١٢ دۆلار و پێنج سەنتان بازار پێ دهێتەکرن، بڤی ژی هەڤبەر ب دوهی بهایێ وێ و دۆلارەک و سەنتەکی بلندبوویە. ئەڤرۆ شه‌مبيێ، لدیڤ داتایێن بازارێ جیهانیێ پەترۆلێ بهایێ ئێک بەرمیلا پەترۆلا خاڤا ئەمریکی ب ١١٠ دۆلار و سێ …\nدابه‌شكرنا مووچه‌یی ب سستی و گیرۆكری به‌رده‌وامه .\n3 ڕۆژ پاش\tنوچه 0\nپشتی گرۆوكرنێ بۆ ده‌مێ زێده‌تری 14 روژان ژ ده‌مێ ئاسایی یێ دابه‌شكرنا مووچه‌یی وه‌زاره‌تا دارایی لیستا دابه‌شكرنا مووچێ هه‌یڤا 4 راگه‌هاند و ل گوره‌یی ئه‌وی خشته‌یی هه‌تا 30ی 5 دابه‌شكرنا مووچێ هه‌یڤا 4 دێ گیرۆبینێ ب خوه ڤه بینیت. هه‌روه‌سا ل گوره‌یی هه‌مان خشته‌یێ وه‌زاره‌تا دارایی ل روژا سێشه‌مبی ل …\nل زاخو …. كەسەك تووشی تايا خوین بەربوونێ بوو\nدسنوورێ ئیدارا سەربخۆیا زاخۆدا نیشانێن نەخۆشییا تایا خوین بەربوونێ ل دەف كەسەكێ تەمەن (33) ساڵی دیاربوویینە كو خەلكێ قەزا شنگالێ یە و كارێ وی سەربڕینا ئاژەڵی و فروشتنا گوشتییە. بەرپرسێ پشكا ڕاگەهاندنێ ل ڕێڤەبەرییا ساخلەمییا ئیدار زاخۆ ڕاگەهاند، دوهي ل دەمژمێر 10:30 شەڤا دەربازبویی كەسەكێ تەمەن 33 ساڵی كو خەلكێ …\nعێراقێ دەست ب پارڤەکرنا مووچەیێ مەها پێنج کر\nوەزارەتا داراییا عێراقێ ڕاگەهاند، فەرمانگەها ژمێریاریا سەر ب وەزارەتا داراییا عێراقێ دەست ب پارڤەکرنا مووچەیێ مەها پێنج (ئەیار)ێ یێ تەڤایا فەرمانبەران کریە. ئەڤرۆ پێنجشەمبی، نڤیسینگەها ڕاگەهاندنا وەزارەتا داراییا عێراقێ ڕاگەهاندنەک بەلاڤکر و تێدا هاتیە، فەرمانگەها ژمێریاریا وەزارەتا دارایی ژ ئەڤرۆ، پێنجشەمبی، دەست ب دابینکرنا پارەیێ پێدڤی کریە ب مەرەما پارڤەکرنا …\nل دهۆكێ 977 زه‌لامان سكالا ل سه‌ر خێزانێن خۆ تۆماركرینه\nد ساله‌كێ دا 977 زه‌لامێن دهۆكێ سكالا ل سه‌ر خێزانێن خۆ تۆماركرینه و كێشه‌یا پتریا وان زه‌لامان هاتیه چاره‌كرن. عه‌قید ئارام محه‌مه‌د، رێڤه‌به‌رێ به‌رهه‌نگاربوونا توندوتیژیا دژى خێزانێ راگه‌هاند : ل سالا بوورى 3792 سكالا ل رێڤه‌به‌ریا والن هاتینه تۆماركرن، كو 2899 كه‌یسێن وان سكالایان هاتینه چاره‌سه‌ركرن. گۆت ژى: هه‌ر د …\nعیراقێ ب فەرمی سکاڵا ل دژی ھەبوونا سەربازیا تورکیا تۆمار کر\nنوینەرێ عیراقێ ل نەتەوێن ئێکگرتی ب ئاوایەکێ فەرمی ل جڤاتا ئاسایشێ سکاڵا ل دژی ھەبوونا سەربازیا تورکیا ل سەر ئاخا عیراقێ تۆمار کر و داخواز کر ئەو وەڵاتە ھەمی ھێزێن خۆ ژ عیراقێ ڤەکێشیت . محەمەد حسێن بەحر ئەلعلوم نوینەرێ عیراقێ ل نەتەوێن ئێکگرتی دکڤانێ کۆمبوونەکا جڤاتا ئاسایشا نێڤدەولەتیدا کو …\nحکومەت ب ڕێژەیا 15% یا پێشینەیێن خۆ یێن لدەف وەڵاتییانە دێ خۆش بیت\nفه‌رمانگه‌ها میدیا و زانیاری بەڵاڤكرییە كو حكومه‌تا هه‌رێما كوردستانێ 15% ژ قه‌رێن وەڵاتیان خۆش دبیت، ئه‌ڤە ژی تا 6ـی هەیڤا خزیرانا ئه‌ڤ ساڵە. پێشینەیێن حکومەتێ کو لدەف وەڵاتییانە: – پێشینەیا خانووبەرە. – قەرێن سندووقا ئاكنجیبوونێ. – بانکا خانووبەرە. – پێشینەیا هەڤژینێ. – قەرێن بچویک. – پێشینەیێن بانکا کشتوکاڵی. – پێشینەیێن پیشەسازی و …\nئه‌ڤرو رويدانه‌كا هاتنوچونێ ل سه‌ر رێكا سێمێلێ په‌يدا بوو\n4 ڕۆژ پاش\tنوچه 0\nد پۆستەكیدا كو لسە ئەكاونتێ خۆ یێ تایبەت دتۆرا كۆمەڵایەتییا فەیسبۆكیدا بەڵاڤكرییە، موقەدمێ مافپەروەر ئازاد تاها، بەرپرسێ پشكا ڕاگەاندنێ ل ڕێڤەبەرییا گشتییا هاتنۆچوونا پارێزگەها دهوك ئاشكر ئه‌ڤرو روژا چار شه‌مبێ رێکەفتی 2022/5/18ل دەمژمیر 11:20 سپێدێ ل جادەیا سێمێل دوبــا ، ترۆمبێلەک قلا ب بارهەڵگر ، ژمارە دهــوك ژبن کۆنترۆڵا شۆفێری …\nPage 1 of 87712345\t»\t102030...Last »\nبه‌شێن مالپه‌ری (8,769)\nئایار 2022 (112)


حەمەئازاد بەرزنجی: ئێران دەتوانێ، یان دەوێرێ، یاسا فیزیاویەکانی پەرچە کردار جێبەجێبکات. – WTARIKURD\nحەمەئازاد بەرزنجی: ئێران دەتوانێ، یان دەوێرێ، یاسا فیزیاویەکانی پەرچە کردار جێبەجێبکات.\nپاش ئەوەی ئەمریکا لە بەرەبەیانی ڕۆژی هەینی 3- 1- 2020 لە بەغدای پایتەختی ئێراق گورزێکی کاریگەری وەشاند، دوو فەماندەی دیاری ئێراق و ئێرانی ( فەرماندەی فەیلەقی قودسی سوپای پاسدارانی ئێران و جێگری سەرۆکی دەستەی حەشدی شەعبی ئێراق) شیعە مەزهەبی لەناوبرد . پەرچە کرداری ئێران دەبێ چی بێت. بێگومان ئەم هێرشەیش خۆی لە خۆیدا پەرچەکردارەو میژویەکی دورو نزیکی خۆی هەیە.\nئەمریکا هێرشەکانی سەر بنکەی (K1 ) لە کەرکوک و هێرشی جەماوەری خڕکراوە بۆسەر باڵوێزخانەکەی لە بەغداد وهێرشەکانی پێشوتری سەر کۆمپانیای ئارامکۆی سعودی و چەندانی دیکە، بە دەستی ڕاستەوخۆی ئێرانی دەزانێ. ئەمە بێجگە لەهەژمون و دەسەڵاتی سەربازی ڕاستەوخۆ و دیاری ئێرانی بەسەر ئێراق و سوریا و لوبنان و یەمەندا. ئەمریکاش وەنەبێ دەستەوسان و بێدەبگ بوبێ. هەر لە فشارو گەمارۆ خستنە سەر ئێران و هاوکاری و هاوئاهەنگی لەگەڵ سعودیە وئیمارات بۆ لێدانی حوسیەکانی دۆست و نزیک لە ئێران و لێدانی بنکەکانی حەشدی شەعبی لە قائم و، ئەنبارو سەرسنوری نێوان سوریا و ئیراق بەردەوام بوە.\nبەڵام ئەم دواگورزەی ئەمریکا هێند بەهێز و کاریگەر بو کە ئێراق و ئێران و دۆستەکانیان لە ناوچەکەو سەرۆکی پارتە شیعە مەزهەبەکانیشی توشی شۆک کرد. واش مەزەندە دەکرێ هێندەی کاریگەری ئەم گورزەش، ئێرانش پەرچە کرداری بەهێزی هەبێت و گورزی خۆی بوەشێنێ. لە سۆنگەی یاسا فیزیاییەکانیشەوە ئەمە کارێکی شیاوە بۆ پەرچە کردار کە دەڵێ: ( بۆ هەمو هێزی کارێک، هێزێکی کاردانەوە هەیە ، کەلە بڕدا یەکسان و لە ئاڕاستەدا پێچەوانەی یەکدین ). بەڵام پێش وەڵامدانەوەکەی ئێران، ئەمریکا ئاگاداریکردەوە کە گورزو لێدانی ئەمجارە زۆر فراوانتر و کاریگەر تر دەبێت.\nبۆیە پێناچێ لەم کاتەدا ئێران وەڵامی سەربازی کاریگەری هەبێت. بەڵام بۆ پاراستن و ڕاگرتنی ئاستی هێز و ئابڕوی خۆی لە ناوەوەو هەژمونی لەدەرەوە و بەررزکردنەوەی ورەی ئێرانیان و شوێنکەوتوانی شیعە مەزهەب لە وڵاتانی دی، دەبێ شێوەکیش بێ وەڵامێکی هەر هەبێ . بەڵام وەک دەزانرێ ئێران وەک وڵات و فارسیش وەک نەتەوە ، هەندێ ڕەوشی تایبەتی خۆیان هەیە. لەوانە خوێن ساردی و ئارامیی و سەبری ئەیوبی و پشو درێژی و قیرسیچمەیی و ململانێی تاقەت پڕوکێن لەگەڵ لایەنی بەرامبەر. هێشتا لە یادماندا جەنگی ئێراق – ئێرانی ( کەنداوی یەکەم ) ماوە، کەلە جەنگەکەدا ئێراق و حزبی بەعس و سەدام بەتایبەتی خۆیان بۆ ئەو جەنگە دورودریژە هەشت ساڵەییە ئامادەنەکردبو، تەنانەت تەها یاسین رەمەزان لە سەرەتای شەڕەکەدا لێدوانێکی بۆ ئاژانسەکانی دەنگوباسی ئەوکاتە داو وتی ئێراق ئامادەیە دریژە بە جەنگ بدات گەر شەش مانگیش بخایەنێ . خواخوایانبو زوو تەواو بێت و ئێرانیان لە کۆڵ بێتەوە . هەرچەندە ئێراق بەرەیەکی فراوانی هەبو چ بە مادی و سەربازی چ بە مەعنەوی . هەمو دەوڵەتانی عەرەبی لە پشت بو(جگە لەسوریا) ئەمە بێجگە لە دەوڵەتانی ئەوروپی و تەنانەت ڕوسیاو ئەمریکای زلهێزیش . بەکورتیەکەی ئێراق بە بودجەی کەنداو و بەتەکنۆلۆجیای ڕۆژئاواو بەکار هینانی کیمیاوی و گازی فسفۆری نە بوایە لە بەرەکانی جەنگدا بەرگەی هێرشە مرۆییە زەبەلاحەکانی ئێرانی نەدەگرت. ئێران شەڕ ڕاگرتنەکەشی لە زاری ئیمام خومەینییەوە، بە خواردنەوەی جامێ لە ژەهر چواند.\nیەکێ دی لە ڕەوشە سەرنج ڕاکێشەکانی شیعە مەزهەب بە پیرۆزڕاگرتن و بەردەوامی دان و تازەکردنەوەی مەزارگاو یادگاری و لەیادهێشتنەوەی زاڵمان و جێگیرکردنی هزری مەزولومیەتی شیعە مەزهەب و شیعەگەراییە لەناو بیرو مۆخی شیعەکان خۆیاندا و بیرخسنەوەی ئەو زوڵم و زۆرەیە کە لە مێژودا لێیان کراوە . هەروەک دەبینین تا ئێستا یادی کوشتن و چلەی ئیمام حوسەین و یادی فاتمە زەهراو، ئیمام عەلی و چەندان نەوەی ئەوان تابێ گوڕی زیاتر دەسەنێ . تەنانەت لەم ساڵانەی دواییدا، لە کاتی یادکردنەوەی عاشورادا، لە قەرەباڵغییەکی سەریەکێ لە پردەکانی بەغدادا ، کە بەحساب تەقینەوە دانراوە، سەدان هاووڵاتی شیعە مەزهەب کەوتنە خوارەوە و خۆیان هەڵدایە ناو ئاوی دیجلەوە و خنکان . یەکێ لە بەرپرسە کوردەکان لە بەغدا، بۆ سەلامەتی گیانی ئەو هاووڵاتیانە پێشنیازی بۆ کردبون کە تۆزێ لە قەرەباڵغی یادەکە کەم بکەنەوە بۆ ساڵی داهاتو با ئەو زیانە مرۆییانە کەم ببنەوە . لە وەڵامدا وتبویان گەر ئەو یادە ساڵانەیە، ڕۆژانەش بێت و بەیانی بزانین هەمان شت دوبارە دەبێتەوە هەر دەیکەین. کەواتە ئەم یادو کۆڕو حەشامات کۆکردنەوانە لە ستراتیژیاندایە و ساڵانە خەلکی نوێی پێ تەیار و ئامادەو پەروەردە دەکەن و وەبەرهێنانی سیاسی لەسەر دەکەن و یادی کوژرانی (قاسم سلێمانی ومەهدی موهەندیس) یش دەچنە ئەو ڕیزانەوە. هەر بەم یادەو گوشارە ئیعلامیانە و ئەو پەرچە کردارە مەدەنیانەی کەخۆیان مەبەستیانە، دەیانەوێ ئەمریکای پێ هەراسان بکەن لەلایەک و لەلایەکی دی سودیشی لیوەردەگرن بۆ بەکاربردنی ناوخۆیی ( أستهلاک محلـى) و کەفوکوڵی شەقامیشی پێدادەمرکێننەوە. گەر بۆیان بکرێ نەک جارێ دەیان جار تۆڵەیان دەکەنەوە، بەڵام دەزانن کە ئەمریکا چییەو سۆعبەتی لەگەڵدا ناکرێ. بۆیە لەوانەیە لە باتی تۆڵە کردنەوە ، بیکەن بە پرۆژەیەکی نوێ بۆ دانوستان و نزیکبونەوە لە ئەمریکا و خۆ قوتارکردن لە گەمارۆکانی.\nئەمریکاش باش دەزانێ ، شکستی سەربازی گەورەی ئێران و نەمانی ڕۆلی ئێران لە ناوچەکەدا، بەچی دۆستەدەوڵەمەندەکانی لە ناوچەکەو کەنداو چاوترسێن بکات و زیاتر وایان لێبکات بچنە ناو باوەشییەوەو هەردەم لەترس و دڵەڕاوکێ وخۆ ئامادەکردندا بن و ببنە مشتەری بەردەوامی چەکو تەقەمەنییەکانی و خودی خۆیشی ببێتە ڕاوێژکاری سەربازی و مەشق پێکەریان لەسەر چەکە نوێکان، کە لای خۆی دەمێکە وادەیان بەسەر چووە. بۆیە دەبێ هەمو کات ترسێنەرێک هەبێ بۆ دۆستەزەنگینەکانی ئەم ناوچەیە، جا چ ئێران بێ یان تورکیا، یان ئیسرائیل هیچ لە پلان و پڕۆسەکە ناگۆڕێ و لە ترسی ترسێنەرەکان ئەمریکا بکەنە پاڵپشتی خۆیان . گەر لە ڕوداوەکانی ئەم دواییەی ناوچەکەش بڕوانین، ترامپی سەرۆکی ئەمریکا بە دانایی بێت یان نەدانی وزو پەشیمان بونەوە لە بیروڕاکانی و ڕاستکردنەوەی هەڵەکانی، سیاسەتێکی تەمومژاوی و ئاڵۆزکاوی وای پەیڕەو کردووە و دەکات ، مەگەر هەر خۆی لە کۆتاییەکەیدا سەری لێدەربکات.\nحەمەئازاد بەرزنجی: ڕاستکردنەوەی گۆ کردنی وشەکان. - 2021-03-10\nحەمەئازاد بەرزنجی: ماوەیەکە بۆیان نایەت و دەمیان تەتەڵە دەکات و تێکەڵی دەکەن. - 2021-03-01\nحەمەئازاد بەرزنجی: شەڕ شەڕی گەندەڵکارانە. - 2021-02-24\nعوسمان عومەر: خوێندنەوەیەک بۆ پلانى تیرۆرکردنى قاسم سولەیمانى.


له‌قاڵبدانی ژن له‌دامه‌زراوه میدیاییه‌كاندا!\nمیدیا به‌كۆی ئامرازه‌كانیه‌وه وه‌ك دامه‌زراوه‌و سیاسه‌تی میدیایی، ده‌یان سه‌رنجی هه‌ڵگرتوه، به‌دیاریكراوی له‌م ناوچه‌یه، هاوكێشه‌ی میدیایی جیاواز له‌سیاسه‌ت‌و ئامانجی دیاریكراوی ئه‌و ڕوبه‌ره‌ی دیاریكردوه، وه‌ك هه‌یكه‌لی دامه‌زراوه‌یی هه‌میشه جێی ڕه‌خنه‌ی به‌شێك له‌ژنان‌و فێمێنیسته‌كانیش بووه، وه‌ك ئه‌وه‌ی چۆن ژن له‌میدیای كوردیدا له‌قاڵبدراوه.\nئه‌گه‌ر سه‌رنجبده‌ین به‌دیاریكراوی ژن له‌هه‌یكه‌لی دامه‌زراوه‌یی میدیاییدا، وه‌زیفه میدیاییه‌كه‌ی به‌ئه‌ندازه‌یه‌ك له‌قاڵبدراوه‌و تێگه‌یشتنێكی بۆ وه‌رگر دروستكردوه، كه تواناكانی له‌و چوارچێوه دیاریكراوه زیاتر نییه، ئه‌مه‌ش كلتورێكی دروستكردوه كه ژنان خۆشیان پابه‌ندی ئه‌و كلتوره‌بن كه هه‌یه! ئه‌گه‌ر نمونه‌كه له‌سه‌ر تیڤی بهێنینه‌وه، له‌كۆی دامه‌زراوه‌یه‌كی تی ڤی دا ئه‌ركی ژنان به‌گه‌وره‌یی ئه‌ركی پێشكه‌شكارییه، زۆربه‌ی كاتیش پێشكه‌شكاری به‌رنامه هونه‌ریی و كۆمه‌ڵایه‌تیه‌كانن، جگه له‌هه‌واڵنامه سیاسیه‌كان، ته‌نانه‌ت ژنان كه‌مترین خاوه‌نی به‌رنامه‌ی سیاسین، هه‌ڵبه‌ت ئه‌مه‌ش له‌چه‌ند زاویه‌یه‌كه‌وه ده‌كرێت بخوێندرێته‌وه‌و هۆیه‌كانی ده‌ستنیشانبكرێت!\nسه‌رنجبده‌ن؛ له‌دامه‌زراوه‌یه‌كی تی ڤی دا له‌به‌شه‌كانی هه‌واڵ‌و په‌یامنێراندا كه‌مترین ژنه‌كان سه‌رنوسه‌رن، هه‌واڵسازن، یاخود په‌یامنێره‌كان كه له‌په‌نجه‌ی ده‌ست تێپه‌ڕناكه‌ن‌و زۆركات ده‌وترێت په‌یامنێره تاقانه‌كان، چونكه له‌كۆنگره ڕۆژنامه‌وانیه‌كاندا زیاتر هه‌ست به‌و گرفته ده‌كه‌یت‌و له‌ژنێك تا دوان زیاتر نییه، هه‌روه‌ك له‌ڕوه هونه‌ریی‌و ته‌كنیكیه‌كانیشه‌وه له‌كۆنترۆڵه‌كاندا له‌كاری مۆنتێری، ده‌رهێنان، كامێرا تا هه‌موو ڕه‌گه‌زه‌كانی دیكه‌ی ته‌كنیك ژنان هیچ تایبه‌تمه‌ندیه‌كیان نییه، كه ئه‌مه‌ش ڕوبه‌ری هیوایه‌كمان بۆ ناهێڵێته‌وه له‌سه‌ر تواناو پێگه‌یشتی ژن له‌میدیادا، له‌كاتێكدا میدیا به‌زانست كراوه‌و ساڵانه له‌هه‌ردوو ڕه‌گه‌ز ده‌رچویه‌كی زۆرمان هه‌یه له‌و بواره‌دا كه تایبه‌تمه‌ندی له‌به‌شه‌كانی میدیا وه‌رده‌گرن.\nدروستكردنی ئه‌م مۆدێله بۆ ده‌ركه‌وتنی ژن له‌میدیادا، داهاتوی ژن ده‌خاته به‌رده‌م مه‌ترسی گه‌وره‌كردنی ئه‌و ڕوبه‌ره‌ی پیاو له‌میدیادا قۆرخی كردوه، هه‌روه‌ك ئه‌وه‌ی به‌ره‌نجام ژن له‌میدیادا له‌قاڵبدراوه بۆ هه‌ندێك چوارچێوه‌ی بچوك‌و قه‌تیس كراوه، ئه‌مه سه‌ره‌ڕای ئه‌و بۆچونانه‌ی باس له‌وه‌ده‌كه‌ن ژن خزمه‌تی چاوی وه‌رگره‌كانی ده‌كات‌و هه‌ندێك كات ده‌وترێت وه‌ك كاڵا بۆ ڕاكێشانی سه‌رنجی وه‌رگر به‌كارده‌هێنرێن، هه‌ڵبه‌ت نه‌ك له‌كۆمه‌ڵگه‌یه‌كی وه‌ك كوردستان، به‌ڵكو له‌جیهانیشدا ئه‌و تێڕوانینه له‌سه‌ر ده‌ركه‌وتنی ژن له‌بواره جیاوازه‌كاندا هه‌یه، بۆیه له‌كوردستان ئه‌و لێكدانه‌وه‌یه قوڵتره، هه‌روه‌ك ده‌بینین له‌ژماره‌یه‌ك كه‌ناڵی كوردی تایبه‌ت به‌كاتبه‌سه‌ربردن، به‌لێشاو به‌رنامه‌ی نمایشكاریی‌و مه‌یك ئاپ‌و فاشن‌و دیداری هونه‌ری ئه‌نجامده‌درێت‌و پێشكه‌شكاره‌كانیان ژنن كه به‌جۆرێك له‌جۆره‌كان به‌رگی ئه‌م مۆدێله‌یان به‌باڵای ژناندا دوریوه‌و ئه‌م گۆشه‌ی ده‌ركه‌وتنه‌یان به‌سه‌ردا سه‌پاندون !\nده‌كرێت بڵێم بۆ وه‌ها بابه‌تێك له‌چوارچێوه‌ی لێكوڵینه‌وه یان توێژینه‌وه‌یه‌كدا دروستترو شیكاریتر هۆكارو ده‌ره‌نجامه‌كانیمان ده‌ستده‌كه‌وێت، به‌ڵام ئه‌گه‌ر لێره‌دا ڕه‌هه‌نده سیاسیه‌كه چاولێبكه‌ین، وه‌ك كاریگه‌رترین‌و به‌هێزترین هۆكاری ئه‌م كێشه‌یه، زۆر به‌ساده‌یی ده‌توانین هێڵی كێشراوی ئه‌م دۆخه ببینین‌و بپرسین خاوه‌ندارێتی میدیاكان بۆكێ ده‌گه‌ڕێته‌وه؟.\nگومانی تێدانییه مه‌كینه‌ی میدیای پارته سیاسیه‌كان‌و سێبه‌ره‌كانیان له‌كوردستان ته‌واوی ڕوبه‌ره‌كه‌ی داگیركردوه كه سیاسه‌ت‌وستراتیژی لایه‌نێكی دیاریكراو جێبه‌جێده‌كات، ئه‌مه‌ش ده‌رگای پرسیارێكی دیكه‌مان بۆ ده‌كاته‌وه، ئایا سیاسه‌تی پشتی میدیاكان چه‌ند باوه‌ڕیان به‌باڵانسی جێنده‌ری هه‌یه‌و زه‌مینه‌یان ڕه‌خساندوه كه ژن خاوه‌ندارێتی بگرێته‌ده‌ست‌و ڕۆڵی به‌ڕێوه‌بردن وه‌ربگرێت، له‌كاتێكدا ژن له‌ناو خودی حزبه‌كاندا كێشه‌ی ڕێژه‌یی‌و به‌شداریكری سیاسی هه‌یه؟ ئه‌م نه‌فه‌سه له‌بیركردنه‌وه له‌ناو حزبه‌كاندا كلتورێكی دروستكردوه‌و سه‌پاندوه تا ئه‌ندازه‌ی له‌قاڵبدانی بیركردنه‌وه‌ی خودی ژنان تا شوكرانه‌ی ئه‌و كادیره‌بكه‌ن كه‌تێیدا ده‌رده‌كه‌ون‌و ته‌نها له‌یه‌ك بازنه‌دا بخولێنه‌وه نه‌ك خاوه‌ندارێتی، بگره ده‌ست بۆ تایبه‌تمه‌ندیه‌كانی دیكه‌ی كاری میدیاییش نابه‌ن كه ئه‌مانه هه‌موی په‌یوه‌ستن به‌فه‌لسه‌فه‌ی كاركردنی پشتی میدیاكان‌و ئێستا پێویستیان به‌گۆڕانكاری هه‌یه.\nبه‌م تێروانینه خێرایه ده‌گه‌ینه ئه‌وه‌ی له‌م ژینگه میدیاییه‌ی ئێستاداو له‌پاڵ شۆڕشه گه‌وره‌كانی ته‌كنه‌لۆژیاو توانای ژن وه‌ك زه‌روره‌تێك له‌به‌شه‌كانی دیكه‌ی كاری میدیایی‌و به‌ڕێوه‌بردندا، پێویستیمان به‌شكانی كۆنكرێتی بیری كۆنی حزبی‌و شۆڕشی عه‌قڵه به‌سه‌ر ئه‌و كلتوری له‌قاڵبدانه‌ی ژن‌و ڕاچڵه‌كینی ژنه بۆ هۆشیاركردنه‌وه‌ی هزرو ڕوناككردنی بیری تاریكی‌و ده‌ركه‌وتنی له‌به‌رگێكی دیكه‌ی پێگه‌یشتن‌و ڕۆشنبیركردنی له‌به‌شه‌كانی میدیا‌و ئه‌زمونكردنی خاوه‌ندارێتی‌و به‌ڕێوه‌بردنی دامه‌زراوه‌ی میدیاییدا.


ساڵح ژاژڵەیی: گۆڕان متمانەی جەماوەری لەدەستداوە\n2760 جار خوێندراوەتەوە کات04:37 بەروار10-09-2019\nراچڵەكین- فەرهەنگ فەرەیدون\nجێگری سەرۆكی جڤاتی گشتی بزوتنەوەی گۆڕان رایدەگەیەنێت، خۆی و شەش ئەندامی دیكە دەستلەكاركێشانەوەیان پێشكەشی بزوتنەوەكە كردووەو دەشڵێت "بزوتنەوەی گۆڕان متمانەی جەماوەری لەدەستداوە">\nساڵح ژاژڵەیی جێگری سەرۆكی جڤاتی گشتی بزوتنەوەی گۆڕان تایبەت بە (راچڵەكین)ی راگەیاند: "من و پرۆفیسۆر د. عەلی تاهیر، د. شەریف قادر، د. سابیر ئیسماعیل، حەیدر حەسەن شوان، ئاوات بەهادین محەمەد، عادل كاكەیی، دەست لەكار كێشانەوەی خۆمان پێشكەشی بزوتنەوەی گۆڕان كردووە".\nوتیشی: "ئێمە نیگەران بووین لە هەندێك بڕیاری گۆڕان، بۆنموونە جڤاتی نیشتمانی بڕیاری ئەوەیدا رۆژی 14ی ئەم مانگە هەڵبژاردنی خانەی راپەڕاندن ئەنجام بدرێت، بەڵام ئێمە لامان وایە جڤات خۆی چوار ساڵە هەڵبژاردنی نەكردووەو شەرعییەتی بریاردانی نییە، بۆیە ناتوانێت خانەی راپەڕاندن هەڵبژێرێت، ئێمە پێشنیارمانكرد كۆتایی ئەمساڵ كۆنفرانسی بزوتنەوەی گۆڕان بكرێت، پاشان جڤاتی نوێ خانەی راپەڕاندن دیاری بكات، بەڵام بەقسەیان نەكردین".\nساڵح ژاژڵەیی، لەبارەی هەڵبژاردنی خانەی راپەڕاندنیش وتی: "بڕواناكەم خانەی راپەڕاندنی نوێ گۆڕانكاری پێبكرێت، بەداخەوە گۆڕان متمانەی جەماوەری لەدەستداوە، بڕواشناكەم بە ئاسانی ئەو متمانەیەی بۆ بگەڕێتەوە".\nژاژڵەیی سەبارەت بە پەیوەندیكردنی بە حزبێكی دیكەوە وتی: "پەیوەندیم نەكردووە بە هیچ حزبێكی دیكەوە، هیچ حزبێكیش داوایان لێنەكردووم پەیوەندیان پێوە بكەم".\nلەدوای كۆچی دوایی نەوشیروان مستەفا رێكخەری گشتی بزوتنەوەی گۆڕان لە 15-9-2017 ، كێشەكانی نێو بزوتنەوەی گۆڕان قوڵبوونەوەی بەخۆیەوە بینی و چەندین ئەندام و هەڵسوڕاوی بزوتنەوەكەش "بەهۆی خراپی ئیدارەدان و لادان لە ڕێبازی نەوشیروان مستەفا" دەستیان لەو بزوتنەوەیە كێشایەوەو هاوكات لەدوایین هەڵبژاردنیشدا رێژەی كورسییەكانی گۆڕان لە پەرلەمانی كوردستان لە 24 كورسییەوە دابەزی بۆ 12 كورسی پەرلەمانی.


کوردیپێدیا - ئورفە\n🏰 ئورفە | پۆل: شوێنەکان | زمانی بابەت: 🏳 کوردیی ناوەڕاست\n1. 👁 ئورفە\n➕ ئەم بابەتە لەلایەن: (م. ب.)ەوە لە: Sep 1 2016 1:19PM تۆمارکراوە\n✍ ئەم بابەتە بۆ دواجار لەلایەن: (م. ب.)ەوە لە: Sep 1 2016 1:19PM باشترکراوە\n👁 ئەم بابەتە 2,955 جار بینراوە\n📷 فایلی وێنە 1.0.1 96 KB Sep 1 2016 1:19PM م. ب.


کۆدی هەواڵ: 3450\nڕێکەوتی بڵاوکردنەوە: 14:12 - 2021/09/22\n«نورشان حسێن» نوێنەری ئیدارەی خۆسەری کوردستانی سووریا لە هەرێمی کوردستان ئاماژەی دا بە ئەو دەنگۆیانە کە باس لە ئەگەری قبووڵ کردنی پرسی فیدراڵیزم لە سووریا دەکەن لەلایەن ڕووسیاوە ئەوەش پاش سەردانی نوێنەرانی بەڕێوەبەرایەتی خۆسەر بۆ مۆسکۆ و ڕایگەیاند: هێشتا شاندەکەی ئیدارەی خۆسەر و ئەنجومەنی سووریای دیموکرات لەو سەردانە نەگەڕاونەتەوە تا لەمبارەوە زانیاری بخەنە ڕوو، بەڵام ئەوەی کە ڕووسیا بیری لێدەکاتەوە شێوازی تەواوی فیدراڵیزم نییە بەڵام پڕۆژەیێکە کە ئیدارەی خۆسەر بە فەرمی دەناسێنێت کە لە چوارچێوەی گفتوگۆ لەگەڵ حکوومەتی ناوەندیدا گەیشتبێتە ڕێککەوتن.\nنوێنەری ئیدارەی خۆسەری کوردستانی سووریا لە هەرێمی کوردستان درێژەی دا: پڕۆژەیێک کە ئێمە باوەڕمان پێێیە، سووریایێکی ناناوەندی و دیموکراتیکە و هەر کاتێک کە دیالۆگ دەست پێبکات چەندایەتی چۆنایەتییەکەی لە پڕۆسەی گفتوگۆدا ڕوون دەبێتەوە و ئێمە هەوڵ بۆ سوورایەک دەدەین کە پێکهاتەیێکی دیموکرات بێت و هەموو ئایین و میللەتەکانی خۆی بە فەرمی بناسێت.\nنورشان حسێن زیاتر ڕایگەیاند: پێشتر وەزارەتی دەروەی ڕووسیا ڕایگەیاندبوو کە پڕۆژەیێک هاوشێوەی هەرێمی کوردستانی عێراق لە سووریا دەتوانێت دووپات ببێتەوە. هەرچەند کە ئەمە ڕاگەیێنراوێکی قەدیمییە بەڵام گرفتی ئێمە لەگەڵ حکوومەتی ناوەندی سیستەمێکی ناناوەندیی و دیموکراتیکە کە چۆنییەتیی ئەو سیستەمە لە گفتوگۆ لەگەڵ دیمەشقدا دیاری دەکرێت.


نوێترین ئاگاداری بۆ بینینی نوێترین ئاگادارییەكان و وردەكارییەكانیان كلیكی بەشی ئاگادارییەكان لە ماڵپەرەكەمان بكەن \nلە جەژندا، رۆژانە هەزار كەس سەردانی نەخۆشخانەیان كردووە\nپارێزگای سلێمانی 2018-08-27\nبەپێی ئامارەكانی بەڕێوبەرایەتی گشتی تەندروستی سلێمانی، لەماوەی 7 رۆژی پشووی جەژنی قورباندا، حەوت هەزارو 848 نەخۆش سەردانی نەخۆشخانە فریاكەوتنەكانیان لەشاری سلێمانی كردوە، لەو ڕێژەیەش پێنج هەزارو 413 نەخۆش لە نەخۆشخانەی فریاكەوتنی نەشتەرگەری و دوو هەزارو 435 نەخۆشیشیان لە فریاكەوتنی نەخۆشخانەی شار چارەسەرو خزمەتگوزاری تەندروستییان پێشكەش كراوە.\nبەپێی ئامارەكە تەنها لە نەخۆشخانەی فریاكەوتنی نەشتەرگەری سلێمانی لەو ماوەیەدا، 522 نەخۆش داخلی نەخۆشخانەكە كراون بەمەبەستی چارەسەر كردن، لەو ڕێژەیەش 72 یان برینداری ڕووداوی هاتوچۆ و 51 یان برینداری شەرو پێكدادان و شەڕە چەقۆ و22 حاڵەتیشیان كەوتنە خوارەوە بووە، ئەمە جگە لەوەی كە 5 حاڵەتی فیشەك و تەقەمەنی و 46 حاڵەتی برینداری ڕووداوی جیا جیا تۆماركراوە، هەر لە هەمان ماوەدا لە نەخۆشخانەكە 2 حاڵەتی گیان لەدەستدان بە ڕووداوی هاتوچۆ تۆمار كراوە.\nهەر بەپێی هەمان ئامار لە هەمان ماوەدا لە نەخۆشخانەی فریاكەوتنی شار، 104 حاڵەتی پۆلیس كەیس تۆماركراوە، لەو ڕێژەیەش 50 برینداری ڕووداوی هاتوچۆ و 10 حاڵەتی پێوەدانی مارو دووپشك تۆمار كراوە كە سێ حاڵەتیان پێوەدانی مار بوە، ئەمە سەرەڕای ئەوەی 6 حاڵەتی برینداری شەڕە چەقۆ و 2 حاڵەتی برینداری فیشەك و 36 حاڵەتی برینداری ڕووداوی جۆراو جۆر تۆماركراوە ئەمە جگە لە تۆماركردنی 17 حاڵەتی مردن لەناو نەخۆشخانەكەدا بۆ هۆكاری ڕووداوی جۆراوجۆر.\nئه‌م بابه‌ته 220 جار بینراوه \nپارێزگار 15 هەزار پەنجەماسی بۆ دەربەندی رانیە دابین كرد\nفەرمانبەران بە بڕگەكانی رێنمایی رەفتاری پیشەیی ئاشنا دەكرێن\nتاقیكردنەوە گشتییەكان دەست پێ دەكات\nباڵیۆزی ئەندۆنیسیا سەردانی پارێزگای كرد\nبریار لەسەر چۆنێـتی جێبەجێ كردنی شەقامی 100 مەتری سلێمانی دەدرێت\nرێوشوێنی پێویست بۆ هەڵمەتی چاكردنەوەی رێگاوبانەكان دادەنرێت\nپارێزگار پێشوازی لە وەزیری وەرزش و لاوانی عیراق كرد\nلیژنه هاوبه‌شه‌كان ده‌ست به‌سه‌ر بڕێك گۆشتی سوردا ده‌گرن\nلیژنه هاوبەشەكان لە مانگێكدا چوار هه‌زار شوێنیان بەسەركردەوەتەوە\nپسپۆڕە هۆڵەندییەكان لەگەڵ جوتیارە نمونەیەكانی سلێمانی كۆبوونەوە\nژووری بارزگانی ئامەد سوپاسی پارێزگاری سلێمانی دەكەن\nوەزیری پەروەردە خەڵاتی زێرین دەبەخشێ بە پارێزگار\nبە ئامادەبوونی پارێزگار پەردە لەسەر پەیكەری كرێكار لا درا\nلە سلێمانى بەكارهێنانى سەتڵى رەنگاو رەنگ بۆ ماست قەدەغەدەكرێت


ئاوارەکانی کەمپی جەدعە ئامادەنین بگەڕێنەوە زێدی خۆیان\nئاوارەکانی کەمپی جەدعە لە موسڵ داخستنی کەمپەکەیان و گەڕانەوەیان بۆ سەر ماڵ و خۆیان رەتدەکەنەوە و حکومەتی عیراقیش ھەوڵی قایلکردنیان دەدات.\nبەڕێوەبەرایەتی کۆچ و کۆچبەران لە پارێزگای نەینەوا رایگەیاند، ھەوڵیان داوە کەمپی جەدعە دابخەن، بەڵام ئەو ھەزار و ٦٠ خێزانەی لە کەمپەکەدان رێگا نادەن دابخرێت و ئامادە نین بگەڕێنەوە ناوچەکانیان. بەرپرسانی پارێزگاکەش دەڵێن، لە ھەوڵەکانیان بەردەوامن بۆ قایلکردنی ئاوارەکان تاکو بگەڕێنەوە ناوچەکانی خۆیان و کەمپەکە بەجێبھێڵن.\nبەشێکی زۆری ئاوارەکانی کەمپی جەدعە بریتین لە خێزانی چەکدارانی داعش کە لە مانگی ئایاری ساڵی رابردوو لە کەمپی ھۆلەوە گواسترانەوە و بەشێک لە گروپە چەکدارەکانی عێراقیش ئەم ئاوارانەیان بە "بۆمبێکی کاتیی" ناوبرد.\nجەدعە دواین کەمپی عێراقە دانەخرابێت جگە لە کەمپەکانی ھەرێمی کوردستان. بە پێی ئاماری رێکخراوی نێودەوڵەتی کۆچ لەنێوان ساڵانی ٢٠١٤ بۆ ٢٠١٧ و بەھۆی شەڕی نێوان چەکدارانی داعش و سوپای عێراق شەش ملیۆن کەس لە ناوخۆی عێراق ئاوارە بوون.\nقەیس خەز عەلی: بەخێر بێیت موقتەدا سەدر بۆ بەغداد\nسەرۆکی ئەنجومەنی نوێنەرانی عێراق و سەرۆک کۆمار کۆبوونەوە\nدووشەممەی داھاتوو ناوی کاندیدانی پەسەندکراو بۆ پۆستی سەرۆک کۆمار ئاشکرا دەکرێن\nموقتەدا سەدر سەرۆکی رەوتی سەدر لە بەغدادە\nکازمی: جیاوازی لە نێوان ھیچ ناوچەیەکدا ناکەین و خزمەت دەکەین


ئەنیمەیشنی ژێرنووسکراوی کوردی (Ferdinand) - Yeane.Org ماڵپەری یانی\nدووەمین فیلمی 2017 ی ئەمشەومان و پاڵێوراوی خەڵاتی ئۆسکار بۆ باشترین ئەنیمەیشنی ساڵ! ------------------------------------------------------------ ئەنیمەیشنی ژێرنووسکراوی کوردی (Ferdinand) ★ ★ ★ ★ ★ ★KurdSubtitle ★ ★ ★ ★ ★ ★ ناوی فیلم: فێردیناند ساڵـی دەرچـوون: 2017 جۆری فیلم: ئەنیمەیشن - کۆمیدی - سەرکێشی کوالیتی: 1080 قەبارە: 1.6 گێگابایت - بە چوار سێرڤەر بەر دەستە و گۆگڵ درایڤەکەشی کارایە و ئیش دەکات کات : 108 خولـه‌ك★ ★ ★ ★ ★ ★ ★ ڕەیتین: 6.7 ★ ★ ★ ★ ★ ★ ★ کورتەی فیلم دوای ئەوەی (فێردیناند)ی دڵ گەورە وەک گایەکی دڕندە دیاری دەکرێت و دەگەڕێنرێتەوە بۆ ئەو شوێنەی پێشتر لێی ژیابوو بۆ دیاریکردنی باشترین گا بۆ گەیشتنە شەڕی ناو بازنەکە لەوێ (فێردیناند) هەوڵی ڕاکردن دەدات و دەیەوێت بگەڕێتەوە ژیانە خۆشەکەی! ئایا فێردیناند دەگات بە کوێ و سەرکەوتوو دەبێت؟ ★ ★ ★ ★ ★ ★ ★ ★ ★ ★ ★ ★ ★ ★داونلۆدکردن . سەیرکردنی فیلم بە ئۆنلاین  یان لێره‌وه سه‌یری بكه‌ن وەرگێڕان: الیاس یاسین تەکنیک: کاردۆ محمد بەرگ: الیاس یاسین KurdSubtitle